टटका खबर (अतवार, 15 जनवरी 2012) – टटका खबर\nटटका खबर (अतवार, 15 जनवरी 2012)\nआजु के फोटो\n(पन्द्रह जनवरी का दिने सेना दिवस का अवसर पर दिल्ली में एगो समारोह में उपराष्ट्रपति मो॰ हामिद अंसारी, प्रधानमंत्री मनमोहन सिंह, रक्षा मंत्री ए के एंटोनी आ एयर चीफ मार्शल एन ए के ब्राउने.)\nबिहार के खबर\nबिहार के सजायाफ्ता मुजरिमन के नाम अब सगरी दुनिया जानी. स्पीडी ट्रायल आ स्पीडी अपील का बाद नीतीश सरकार अब एगो नया काम शुरू कर दिहलसि. सजायाफ्ता लोग के नाम अब वेबसाइट का मार्फत सार्वजनिक कर दिहल जाई. मुख्यमंत्री के कहना बा कि सजायाफ्ता लोग के नागरिक अधिकार सीमित हो जाला आ अब ओह लोग के जानकारी सार्वजनिक हो गइला का बाद ऊ लोग आपन अपराध आ सजा छुपा के सामान्य नागरिक के सुविधा ना ले पाई.\nशताब्दी उत्सव का मौका पर पतंग उत्सव के उद्घाटन करत सुशील मोदी कहलन कि फुटबाल क्रिकेट का साथे साथ हमनी के चाहीं कि अपना परंपरागत खेलो के खेलत रहल जाव, जइसे कि कबड्डी, लट्टू, गिल्ली डंडा, पतंगबाजी वगैरह के खेल.\nसरकारी सुविधा के फायदा लेबे खातिर विद्यार्थियन के अब पचहत्तर फीसदी हाजिरी जरूरी कर दिहल गइल बा आ एकरा के अगिला सत्र से लागू कर दिहल जाई. शिक्षा मंत्री पीके शाही कहलन कि विद्यालय स्थानान्तरण प्रमाणपत्र अगिला साल से अनिवार्य बनावल जात बा.\nउनइस सौ इकतीस का बाद पहिला बेर जाति का आधार पर नागरिकन के गिने के काम आजु अतवार का दिन से शुरू कर दिहल गइल. एह गणना का दौरान बीपीएल परिवारो के गिनल जाई. कुल अढ़ाई करोड़ परिवारन के एह तरह के गिनिती होखे वाला बा.\nआजु मकर संक्रांति के पर्व पूरा श्रद्धा उल्लास का साथे मनावल गइल. कई जगहा आजु चेहलुम के अवसर पर जलसा जुलूस के आयोजनो भइल.\nरोहतास जिला के डेहरी आन सोन इलाका के मनौरा गाँव में एक आदमी के हत्या तेज हथियार से कर दिहल गइल.\nउत्तर प्रदेश के खबर\nपूरा प्रदेश में आजु मकर संक्रांति खिचड़ी के पर्व भक्तिभाव से मनावल गइल. गोरखपुर के गुरु गोरक्षनाथ मंदिर में आजु से खिचड़ी मेला शुरू हो गइल जवन एक महीना ले चली. इलाहाबाद के माघ मेला के आजु दुसरका बड़का नहान रहुवे आ ओहिजा आजु नाहियो त बीसन लाख श्रद्धालु संगम पर डुबकी लगवले.\nदुसरका दौर के उनसठ विधानसभा इलाका के चुनाव के अधिसूचना काल्हु सोमार का दिने जारी कइल जाई. एह दौर में संतकबीर नगर, महराजगंज, गोरखपुर, कुशीनगर, देवरिया, आजमगढ़, मऊ, बलिया आ गाजीपुर जिला के सीटन के चुनाव शामिल बा. पहिला दौर के मतदान खातिर परचा दाखिल करे के काम उनइस जनवरी ले चली. बीस के जाँच आ तेईस ले नामवापसी के काम हो सकेला.\nअपना जन्म दिन पर बसपा सुप्रीमो मायावती सगरी चार सौ तीन सीट खातिर बसपा उम्मीदवारन के सूची जारी कइली आ लोग से अपना जन्मदिन पर उपहार का तरह बसपा के जितावे के माँग कइली. बसपा के सूची में अनुसूचित जाति के अट्ठासी गो, एक सौ तेरह अन्य पिछड़ा वर्ग के आ पच्चासी नाम अल्पसंख्यक समुदाय के बा.\nप्रियंका वढेरा सोमार से यूपी में चुनाव प्रचार शुरू करीहे.\nमूर्तियन के तोपे के चुनाव आयोग के आदेश के एकतरफा बतवली मायावती. कहली कि आयोग कांग्रेस का दबाव में बा.\nदेश के खबर\nकेन्द्र सरकार सगरी राज्य आ केन्द्रशासित राज्यन से कहलसि कि नया अस्पताल भा नर्सिंग होम खोले में कड़ाई के साथ नियम पालन करावल जाव आ आग से बाचे के प्रावधान सख्ती से लागू करावल जाव.\nभारत आ श्रीलंका मिलके मछलीपालन उद्योग के विकास करीहे.\nभाजपा नेता अरूण जेटली पणजी में कहलन कि कांग्रेस पार्टी वोट ना दोस्त खोजत बिया जे तृणमूल से बिगाड़ से उपजल हालात से निबटे में मदद करे.\nभारत के पेशेवर महिला फोटोग्राफर होमई व्यारवाला 98 साल का उमिर में अतवार का दिने वडोडरा में मर गइली.\nदिल्ली के स्वरूप नगर इलाके में निजी कंपनी खातिर काम करे वाला वायुसेना के पहिले अधिकारी रहल एक आदमी के लाश सड़क किनारे मिलल बा.\nअतवार का दिने गंगासागर में4लाख लोग डुबकी लगावल.\nबीएसएफ के हेलीकॉप्टर रायपुर में दुर्घटनाग्रस्त हो गइल जवना में5जने घवाहिल हो गइले. हेलीकाप्टर परीक्षण उड़ान पर रहुवे.\nगुजरात के पतंग उद्योग 175 करोड़ रुपिया के हो गइल.\nकई राज्यन के पुलिस के नाकोदम करावे वाला चोर देवेंद्र पाल उर्फ बंटी से पूछताछ करे सोमार का दिने दिल्ली पुलिस भोपाल आवत बिया. बंटी फिलहाल भोपाल पुलिस के गिरफ्त में बावे.\nकड़ाका का सर्दी का बावजूद हिमाचल प्रदेश में रोहतांग सुरंग के खुदाई चालू बा. एकरा के जर्मनी आ आस्ट्रिया के विशेषज्ञन समेत एगो समर्पित टीम बनावत बिया.\nपिछला साल का हादसा का बाद एह साल फेर मकर संक्रांति का मौका पर सबरीमाला मंदिर के ‘दिव्य ज्योति’ देखे खातिर कई लाख लोग जुटल. पिछला साल भइल भगदड़ में सौ से बेसी लोगमर गइल रहे.\nभाजपा कहलसि कि प्रधानमंत्री साफ बतावसु कि बटला हाउस मुठभेड़ फर्जी रहे के सही आ ओकरा महासचिव आ गृहमंत्री में से के साँच बोलत बा, के झूठ.\nतमिलनाडु में परम्परागत उत्साह से पोंगल मनावल गइल.\nभारत के सेना के हर चुनौती खातिर हरदम तइयार बतवलन सेना प्रमुख जनरल वी के सिंह. परमाणु हथियारन का बारे में कहलन कि एकर रणनीतिक महत्व होला आ युद्ध खातिर इस्तेमाल करे खातिर ना होला.\nशिमला आ मनाली में अतवारो का दिने हिमपात भइल.\nपश्चिम बंगाल सरकार अपना ओह अस्पताल के क्लीन चीट दे दिहलसि जे एगो गर्भवती मेहरारू के भरती करे से इंकार कर दिहले रहे आ बाद में ओह औरत के मौत हो गइल रहे.\nखबर पर पकड़ राखे वाला लोग ढेर दिन ले जियेला काहे कि ऊ लोग स्वास्थ्य मुद्दा पर बहुते सजग होला.\nदुनिया के खबर\nकजाकिस्तान में अतवार का दिने संसदीय चुनाव शुरू हो गइल.\nप्रिंस विलियम अपना पत्नी के एगो पिल्ला भेंट में दिहलन.\nओबामा बाहर गइल रोजगार वापिस अमेरिका में ले आवे के भरोसा दिहलन.\nइटली के क्रूज पोत कोस्टा कॉनकार्डिया के कैप्टन के हिरासत में ले लिहल गइल. ई पोत शनिचर का दिने गिगलियो द्वीप का नियरा टेढ़ होके करवट हो गइल. ओह पर सवार चार हजार लोग के बचा लिहल गइल.\nपाकिस्तान के प्रधानमंत्री युसूफ रजा गिलानी सैन्य प्रमुखन से मिल के सेना के बड़ाई कइलन.\nव्यापार व्यवसाय के खबर\nभारत के 10 गो शहरन में उड़ान चलावे वाली संयुक्त अरब अमीरात के विमानन कम्पनी एमिरेट्स एयरलाइंस अउरीओ शहरन में आपन उड़ान चलावल चाहत बिया.\nविदेशी पूंजी भंडार में 3.14 अरब डॉलर के गिरावट आइल बा. पिछला पन्द्रह महीना में ई सबले नीचे के स्तर बावे.\nइंडिया सीमेंट्स आपन कारोबार देश भर में पसारी.\nमनोरंजन का दुनिया से\nबॉलीवुड फिल्मकारन के आयरलैंड में शूटिंग करे खातिर ओहिजा के सरकार कर-छूट योजना चालू कइले बिया.\nकलर्स स्क्रीन अवार्ड्स में ‘द डर्टी पिक्चर’ के जादू छवले रहल आ एकरा निर्देशक मिलन लुथारिया के सर्वश्रेष्ठ निर्देशक आ विद्या बालन के सर्वश्रेष्ठ अभिनेत्री के पुरस्कार मिलल.\nखेल के खबर\nपर्थ के हार का बाद जारी भारत के एकदिवसीय टीम के सूची में तेंदुलकर आ जहीर के वापिस शामिल कर लिहल गइल.\nआस्ट्रेलिया क्रिकेट टीम के फेर से माथ पर ले आवल चाहत बाड़े आस्ट्रेलिया के कप्तान माइकल क्लार्क.\nअतवार का दिने भइल मुम्बई मैराथन-2012 के पुरुष वर्ग में केन्या के मोईबेन ने अव्वल अइलन आ महिला वर्ग में इथोपिया के नेटसानेट अबेयो.\nभारतीय क्रिकेट टीम के कप्तान महेंद्र सिंह धौनी पर ‘स्लो ओवर रेट’ का चलते एडिलेड टेस्ट मैच में खेले से रोक दिहल गइल बा.\nमलेशिया ओपन बैडमिंटन के पुरूष वर्ग के खिताब मलेशियाई खिलाड़ी ली चोंग वेई आ महिला वर्ग के खिताब चीन के खिलाड़न यिहान वांग जीत लिहली.\nपर्थ टेस्ट में भारत मैच का साथे श्रृंखलो गंवा दिहलसि. भारत पारी आ 37 रन से हार गइल आ मेजबान टीम अब अजेय बन गइल बावे.\n«« टटका खबर (शनिचर, 14 जनवरी 2012)\nटटका खबर (बुध, 18 जनवरी 2012) »»\nMore Stories From TatkaKhabar


टटको में टटका खबर :7अक्टूबर 2014, मंगल – Anjoria\nOctober 7, 2014 Editor खबर 0\n7 अक्टूबर, 2014 का दिने आगरा जिला अस्पताल में एगो रोगी से बतियावत केंद्रीय स्वास्थ्य एवं परिवार कल्याण मंत्री डॉ हर्षवर्धन\nएसएन मेडिकल कालेज आगरा के एम्स जीसन बनावे ला केन्द्रीय स्वास्थ्य मंत्री डा. हर्षवर्धन कालेज प्रशासन के दू सौ करोड रुपिया के योजना बनावे के कहलन. एहमें से 170 करोड रुपिया केन्द्र आ 30 करोड रुपिया राज्य सरकार दिही. कालेज के सात गो विभाग के सुपर स्पेशिलिटी ग्रेड के बनावल जाई.\nदिल्ली पुलिस आंध्र प्रदेश के तीन गो व्यापारियन के हत्या करे खातिर एक करोड़ रुपिया के सुपारी लेबे वाला सात गो भाड़ा के हत्यारन के गिरफतार कइलसि.\nमहाराष्ट्र के उप मुख्यमंत्री रहल राष्ट्रवादी कांग्रेस पार्टी नेता अजीत पवार कहलन कि राकांपा छोड़ दोसर कवनो दल में महाराष्ट्र चलावे के बेंवते नइखे.\nमध्यप्रदेश के सीधी जिला के मझौली इलाका के कोलाट जंगल में दू गो भालुअन के हमला से गंभीराह घाहिल एगो चरवाहा के जिला अस्पताल में भरती करावल गइल बा.\nप्रधानमंत्री नरेंद्र मोदी जन धन योजना के सफलता ला बैंक अधिकारियन आ कर्मचारियन के सरहले बाकिर चेतइबो कइले कि आगे के राह सहज नइखे होखे वाला. कहलन कि नयका खातन के जिन्दा राखे आ उपयोगी बनावे के जरूरत पड़ी.\nआनलाइन खुदरा कारोबार करे वाली बड़की कंपनी फि्लपकार्ट काल्हु अपना बिग बिलियन डे सेल का दौरान वेबसाइट क्रैश होखला आ दाम बढ़ला खातिर माफी मँगलन.\nबतावल जात बा कि आतंकवादी ओसामा बिन लादेन के एगो करिया बैग में 136 किलो के सिकड़ में लपेट के समुन्दर में फेंकल दिहल रहे. इहो सामने आइल बा कि अमेरिका तब के राष्ट्रपति आसिफ अली जरदारीओ से बात कइले रहे.\nमहाराष्ट्र में ठाणे के एगो अदालत गलतबयानी के मामिला में कोर्ट में सुनवाई का बेरा हाजिर रहे से राहुल गाँधी के छूट दे दिहलसि. राहुल संघ का खिलाफ बयान दिहले रहले.\nकश्मीर के अलगाववादियन के महिमामशडित करे वाली फिलिम हैदर के वडोडरा के एगो सिनेमाघर में चले से रोक दिहल गइल. कुछ लोग फिलिम का खिलाफ जोरदार प्रदर्सन कइल आ फिलिम ना चले दिहल.\nपाकिस्तान के कहना बा कि पिछला सात दिन से भारत सीमा पर गोलीबारी करत बा आ ईदो का मौका पर गोलीबारी ना रोकलसि. जबकि हकीकत ई बा कि पाकिस्तानी गोलीबारी के जबाब दिहले रहुवे भारत.\nभारत पाकिस्तान के साफ साफ चेता दिहले बावे कि हर हमला के जोरदार आ सठीक जबाब दिहल जाई.\nधार्मिक आ आध्यात्मिक नगरी वाराणसी में आयोजित तीन दिन के अखिल भारतीय वैदिक सम्मेलन में वेद ज्ञाता माँग कइले कि विश्वविद्यालयन में वेद अध्ययन के अनिवार्य बनावल जाए.\nदिवाली धमाका सेल खातिर देश के आनलाइन कारोबारियन का बीच जारी होड़ का चलते आनलाइन कारोबार में खूब बढ़ोतरी भइल बा आ एह दौरान नाहियो त चार हजार करोड़ के कारोबार होखे के आशा जतावल गइल बा.\nकर्नाटक उच्च न्यायालय तमिलनाडु के मुख्यमंत्री रहल जे जयललिता के जमानत देबे से मना कर दिहलसि. कहलसि कि जमानत देबे के कवनो आधार नइखे. जबकि सरकारी वकील जमानत के विरोध करे से मना कर दिहले रहले.\nबिहार सरकार दशहरा भगदड़ का बाद पटना मेडिकल कालेज मे मचल अफरातफरी खातिर दोषी बतावत अस्पताल के अधीक्षक डा॰ लखीन्द्र प्रसाद के निलंबित कर दिहलसि आ चार गो चिकित्सकन के तबादला कर दिहलसि.\nलोक जनशक्ति पार्टी अपना बिहार इकाई के फेर से बनावत पशुपति कुमार पारस के दुबारा प्रदेश अध्यक्ष बना दिहलसि.\nउत्तर प्रदेश के मऊ जिला के भाहर इलाकं में पारिवारिक कलह का चलते जान देबे के कोशिश में आग लगा लेबे वाला मरद मेहरारू के हालत बहुते खराब बनल बा.\nबिहार के रोहतास जिला के दरिगांव थाना के बुरई मोड़ का नियरा दू गो मोटरसाईकिलन के टकरइला से की टक्कर में दादी पोता समेत तीन लोग के जान चल गइल आ दू जने घवाहिल हो गइल बाड़े,\nभारतीय कालीन निर्यात संवद्र्धन परिषद केन्द्र सरकार के सहयोग से वाराणसी में 10 से 13 अक्टूबर ले चार दिन के इंडिया कार्पेट एक्सपो आयोजित करी जवना में 57 देश के चार सौ से अधिका आयातक शामिल होखीहे.\nबिहार के कैमूर जिला के अधौरा इलाका के खुखमा गांव के रहे वाला आ बड़का किराना व्यवसायी प्रभु साह के काल्हु देर रात अपहरण कर लिहल गइल बा.\nमारीशस के संसद के काल्हु भंग कर दिहल गइल आ अब देश में नया चुनाव करा के देश के संविधान में बदलाव करे के राह आसान हो गइल बा.\nलापरवाह आ कामचोर कर्मचारियन पर काबू करे खातिर केन्द्र सरकार अपना कर्मचारियन के अनलाइन हाजिरी लेबे खातिर बायॉमीट्रिक अटेंडेंस सिस्टम लॉन्च कइलसि. एह सिस्टम से कर्मचारियन के हाजिरी का साथही ओह लोग के कामकाजो पर नजर राखल जाई.\nचुनाव आयोग हरियाणा के मुख्य चुनाव अधिकारी से रॉबर्ट वाड्रा के मिलल जमीन पर रिपोर्ट मँगलसि.


आपन धियवा नीमन रहीत त बिरान पारित गारी ! – बतंगड़ 70 – Anjoria\nफरवरी 2, 2018 आपन धियवा नीमन रहीत त बिरान पारित गारी, बतंगड़\nशुक का दिने जवन भइल तवन होखल ना चाहत रहुवे. सुप्रीम कोर्ट के पचीस गो में से चार गो जज कायदा का खिलाफ जा के बाकायदा प्रेस कांफ्रेंस क के अपना मुख्य न्यायाधीश प सवाल उठा दिहलें. एह लोग के शिकायत एह बाति के बा कि कुछ केस ओह लोग के ना दे के दोसरा जजन के काहे दीहल जा रहल बा. मानो ओह केसन से कुछ खास फायदा होखे के उमेद रहल होखे आ ऊ फायदा एह लोग के ना हो के दोसरा के काहे होखे दीहल गइल. लोअर कोर्टन में होखत भठियरपन त जगजाहिर बाति बा. सभे जानत बा, कुछ लोग भुगतत बा त कुछ लोग ओकर फायदो उठावत बा. त का मान लीहल जाव कि लोअर कोर्टन के ई बीमारी ऊपरो ले चहुँप गइल बा.\nअबहीं ले सभे डेरात रहुवे कि अदालतन के नाजुक मान पता ना कवना बाति से अमान हो जाई. बाकिर घर फूटे जवार लूटे वाला कहाउत का तरह अब पूरा सोशल मीडिया एह बात प चटखारा ले ले के आपन बाति कहे लागल बा. देश में जजन के एह तरह के हरकत के कवनो उदाहरण ना मिल पाई. आ अब जब ई लोग सगरी मामिला जनता का अदालत में ले के आइए गइल त जनता त आपन राय देखइबे बतइबे करी. एह लोग के इतिहासो प नजर गड़ावल जाई. के कब इन्दिरा गाँधी के दरबारी का तरह रहत रहुवे, के कवना हिन्दू मसला प हिन्दू हित का खिलाफ फैसला दीहल, के केकर बेटा ह, के कवना राजनीतिक गोल गिरोह से जुड़ल बा, केकरा दिक्कत बा कि रामजनम भूमि मामिला प लगातार सुनवाई काहें होखे जा रहल बा, के सोचत बा कि केन्द्रीय विद्यालयन में शुरुवे से चलत आ रहल प्रार्थना अब हिन्दू धर्म के बढ़ावा देबे वाला मान लीहल जाव, केकरा दिक्कत बा कि सिक्ख नरसंहार के मामिलन ला स्पेशल टास्क फोर्स काहें बनावल गइल, के सत्ता में भठियरपन के महारानी आ ओकरा परिवार का खिलाफ चलत मुकदमन से परेशान बा, केकरा घरे एह गिरोह भा ओह गिरोह के नेता के आवाजाही होखत बा, केकरा फोन से कब कवना मनई के जमानत मिल गइल, के कश्मीरी पंडितन के नरसंहार के सुनवाई जोग ना मानल, के रोहिंग्यन के देश से निकाले नइखन दीहल चाहत, केकरा दिवाली के पटाखा से प्रदूषण लउकेला बाकिर क्रिसमस आ नया साल के धूमधड़ाका नीमन लागेला, केकरा होली का रंग से दिक्कत बा, बाकिर बकरीद के बलि चटकार लागेला वगैरह वगैरह.\nअनेके सवाल उठे लागल बा आ अबहीं अनेके उठे वाला बा. अचके में न्यायमूर्ति लोग जिग्नेश, अल्पेश, हार्दिक, खालिद का पाँत में काहें खड़ा कर दीहल गइलें आ लोग खुलेआम देश के न्यायप्रणाली के ईमानदारी प संदेह जतावे लागल. अगर ई काम खुद न्यायमूर्तियने का हरकत से ना भइल रहीत त अदालतन में अवमानना के मुकदमन के बाढ़ आ गइल रहीत. आपन धियवा नीमन रहीत त बिरान पारित गारी. अगर आपन अचरण ठीक रहीत त दोसरा के का बेंवत रहुवे कि अदालत प सवाल उठाइत. बाकिर अब जब बाति निकलिए गइल बा त एकरा के दूर तलक जाए से के रोक सकेला.\nजज लोग के प्रेस खुलासा का बाद कुछ देर ले लोग भकुआइल रहि गइल. बुझात ना रहुवे कि एह प का लिखल बोलल जाव. बाकिर प्रेस प्रेसर का बाद तुरते में बँवारा गोल के नेता डी राजा चहुँप गइलन एक जने का घरे बधाई देबे भा आगे के योजना बनावे. आ ओकरा बाद सबकुछ साफ हो गइल. कुछ लोग त इहो कहत बा कि डी राजा सगरी खेल बिगाड़ दीहलन. ना त विपक्ष त अबहीं अउरी खेल खेले वाला रहुवे.\nउमर खालिद से लगवले जिग्नेश, अल्पेश, हार्दिक का कड़ी में अब अदालती रातनीतिओ के सवाल जुड़ गइल बा. साल 2019 के चुनाव पक्ष विपक्ष दुनु ला जिए मरे के सवाल बनि गइल बा. एह चुनाव में सरकारे के चुनाव नइखे होखे वाला. एहमें इहो चुनल जाई कि देश रही कि भाँड़ में जाई, हिन्दू बचीहें कि अपने में लड़ मरि जइहें. राजनीति खतरनाक मोड़ प खड़ा बिया आ हमनी के एगो छोटहनो गलती सब कुछ बरबाद करा दी.\nसम्हरि के रहिए रे, तोर सगरी खेत जनावर खा जाई रे.


अंजन टीवी के छठ स्पेशल शो छठ घाटे अंजन आ चटोरी दुल्हन – Anjoria\nNovember 10, 2013 Editor टीवी, मनोरंजन 0\nछठ हिन्दु खास क के भोजपुरिया समाज के बड़हन पर्व ह. सूर्य के पूजा वाला ई अनुपम अनुपम लोकपर्व बिहार, झारखण्ड आ पूर्वांचल होखत अब गँवे गँवे हिंदुस्तान के तमाम महानगरन ले लोकप्रिय हो गइल बा.\nअबकी के छठ पर अंजन टीवी अपना दर्शकन ला ले के आइल रहे दू गो छठ स्पेशल शो – “छठ घाटे अंजन” आ “चटोरी दुल्हन”.9नवम्बर के साँझ4बजे से देखावल गइल ”छठ घाटे अंजन” में भोजपुरिया महानायक मनोज तिवारी आ मशहूर लोक गायिका मालिनी अवस्थी के छठ गीत के धूम रहल.\nएकरा पहिले 8 नवम्बर के दुपहरिया में 12 बजे से अंजन टीवी के लोकप्रिय शो “चटोरी दुल्हिन” में चटोरी दुल्हिन आ उनका सासु माँ के संगे छठ के पकवान बनावल सिखावल गंइल.


चीन के हमला का समय गोरखपुर के महत्व पता चलल – टटका खबर\nचीन के हमला का समय गोरखपुर के महत्व पता चलल\nOct 26, 2013 कुशीनगर, गोरखपुर, हवाई अड्डा\n– उदय प्रकाश पाण्डे\nगोरखपुर 25 अक्टूबर (वार्ता) गोरखपुर जिला के सामरिक महत्व ओह घरी उभर के सामने आइक जब 26 अक्टूबर 1962 का दिने बिना कवनो उत्तेजनात्मक कार्रवाई के चीन भारत पर हमला क दिहलसि.\nओह दिन, छब्बीस अक्टूबर 1962, के तब के प्रधानमंत्री पण्डित जवाहर लाल नेहरु के आपातकाल के घोषणा करे पड़ल आ तब के रक्षामंत्री के इस्तीफा देबे के पड़ल. हिन्दी चीनी भाई..भाई नारा का आड मे भइल एह हमला से भारत के बडहन सैन्य नुकसान के सामना करे पड़ल लेकिन एकरा तुरते बाद भारत सरकार के एहसास हो गइल कि भारत के आपन सैनिक ताकत फेर से सरिहाए के जरूरत बा.\nतब सैनिक ताकत मजबूत करे के जवन काम शुरू भइल ओकरे परिणाम आइल 15 जून 1963 के पूर्वी उत्तर प्रदेश के गोरखपुर मे वायु सेना केन्द्र के स्थापना भइल.\nशुरू मे एह केन्द्र से वैम्पायर विमानन के एक स्क्वायड्रन लडाकू विमान के समूह एहिजा से उड़ान भरले रहुवे. आजु एह केन्द्र पर दुश्मन के भितरी इलाका ले घुस के मारे वाला जगुआर लडाकू विमान आ एमआई 8 हेलीकाप्टरो मौजूद बाड़ी सँ.\nसाल 1965 आ 1971 के भारत.पाक युद्धो मे एहिजा से उडल विमान दुश्मन के ठिकानन पर सफलतापूवर्क हमला कइले आ करगिल युद्ध के दौरानो एहिजा के उडान इकाइयन के सक्रिय भूमिका रहल. साल 1998 मे पूर्वी उत्तर प्रदेश मे आइल प्रलयंकारी बाढ के बेरो एह स्टेशन के कर्मचारियन के काम प्रशंसा जोग रहल आ अनेके लोग के जानमाल बचावल गइल.\nएह घरी गोरखपुर से देश के दोसरा महानगरन ले हवाई यात्रा शुरु करे के मांग जोर धइले बा आ एह जरूरत के देखत हवाई अड्डे के विस्तार के योजना बा. एयरपोर्ट एथारिटी आफ इण्डिया एह खातिर 50 एकड जमीन मंगले बिया आ गोरखपुर जिला मे कुसम्ही जंगल का नियरे जमीन खोजल जात बा.\nसूत्र बतावत बाड़े कि एयरपोर्ट एथारिटी आफ इण्डिया वायु सेना स्टेशन गोरखपुर से 50 किलोमीटर दूर कुशीनगर मे अन्तर्राष्ट्रीय हवाई अड्डा बनावे के मंजूरी दे रखले बिया आ उत्तर प्रदेश सरकार के मुख्य सचिव एह बात के एलानो कर दिहले बाड़े कि नवम्बर से कुशीनगर अन्तर्राष्ट्रीय हवाई अड्डा के बनावे के काम शुरु हो जाई. साथही पचास एकड जमीन मिल गइल त वायुसेना स्टेशनो के विस्तार के काम शुरू हो सकेला.\nएहिजा से तब घरेलू उड़ान होखल करी.\nबनारस उत्सव के उद्घाटन करत देश मे पुनर्जागरण के जरूरत बतवली मीरा कुमार\nमकान के देवाल गिरला से महतारी बेटी के मौत


Happy Birthday Lata Mangeshkar Know life Story of her in bhojpuri - Lata Mangeshkar B'day: 92 साल के हो रहल लता दीदी पहिले दिने आशा भोंसले के चलते स्कूल छोड़ देहली – News18 Hindi\nHappy Birthday Lata Mangeshkar: भारत रत्न, स्वर कोकिला अउरी क्वीन ऑफ मेलोडी कहाए वाली लता मंगेशकर 28 सितंबर के 92 साल के हो गइलीं. लता दीदी के भारत के बच्चा बच्चा जानत बा. 1942 से अब ले उनके फैन फालोइंग देश विदेश ले फइलल बा. बहुत लोग लता जी के माता सरस्वती के वरद-पुत्री भी मानेला.\nLast Updated : September 28, 2021, 07:57 IST\nअपना गावल गीतन से लता मंगेशकर लोगन में एतना लोकप्रिय बाड़ी कि सभे उनके प्यार से लता दीदी कहेला. ई लोगन के मन में उनका खातिर असीम श्रद्धा ही ह कि लइका से जवान ले, इहाँ तक कि बुढ़वा बाबा लोग भी उनके लता दीदी कहेला. महाराज, एह बेरा के पीढ़ी लता दीदी के गाना सुनके बड़ भइल बा. लता जी 36 गो देसी विदेसी भाषा में लगभग 25 हजार से बेसी गाना गवले बाड़ी. उ 1000 से ऊपर फिल्मन में गीत गवले बाड़ी.\nउहे भोजपुरी फिल्म संगीत के पहिला गीत भी गवले बाड़ी. पहिला भोजपुरी फिल्म ‘हे गंगा मईया तोहे पियरी चढईबो के’ टाइटल ट्रैक उ अपना छोट बहिन उषा मंगेशकर के साथ मिलके गवले बाड़ी. ई गाना त बुझी इतिहास के एगो बड़ घटना बा. ‘हे गंगा मईया तोहे पियरी चढ़इबो, सइयाँ से कर द मिलनवा हे राम’ के के भुला सकेला. एही फिलिम में दूनू बहिन के जोड़ी एगो अउर इठलाये वाला गाना गवले रहे. गाना रहे ‘मारे करेजवा में तीर’. ई गाना अभियो लोग के जुबान पर बा, भोजपुरी प्रेमी हिन्दी फिल्म अउरी संगीत से भी जुड़ल बा. एही से हमनी खातिर त दुनू हाथ में लड्डू वाला स्थिति रहेला. लता दीदी, रफी साहब, मन्ना डे, किशोर दा जइसन लोग भोजपुरी खातिर गीत गवले बा.\nलता मंगेशकर के जन्म 28 सितंबर 1929 के इंदौर में भइल रहे. उ अपना माई बाप के सबसे बड़ संतान हई. उनके पिता जी दीनानाथ मंगेशकर मराठी थिएटर के प्रसिद्ध अभिनेता आ गायक संगीतकार रहलें. उनके माई शेवन्ती एगो बड़ गुजराती सेठ के बेटी रहली. लता जी के बचपन के नाम हेमा रहे. बाद में उनके पिता अपना नाटक के एगो किरदार लतिका के नाम पर लता रख देहले. उनके बाद उनके तीन गो बहिन मीना खाडिकर, आशा भोंसले, उषा मंगेशकर आ छोट भाई हृदयनाथ मंगेशकर भइलें. सभे भाई बहिन स्थापित गायक, संगीतकार रह चुकल बा.\nलता जी बचपने में अपना पिता जी के नाटक में अभिनय करे लगली. आ अपने पिता जी से ही गावे के भी शिक्षा लेहली. जब लता मंगेशकर पहिला बेर स्कूल में पढ़े गइली त आपन छोट बहिन आशा के गोदी में लेके गइली. उनके बचपन से आशा से विशेष लगाव रहे. जब स्कूल के मास्टर एक नामांकन पर दू गो विद्यार्थी के आवे ना देहले त उ ओहि दिने स्कूल छोड़ देहली. लता जी जब 13 साल के रहली तब उनके पिता जी के मृत्यु हो गइल आ घर के सब भार उनका पर आ गइल. उनके पिता जी के मित्र मास्टर विनायक फिल्म कंपनी के मालिक रहलें अउरी उहे लता के आगे काम देहलें. लता जी 1942 में पहिला गीत गवली जवन हटा दिहल गइल फेर ओही साल एगो मराठी फिल्म पहिली मंगला-गौर में अभिनय भी कइली अउरी गीत भी गवली. एकरा बाद उनके हिन्दी में भी मास्टर विनायक जी काम देहले.\nहालांकि, लता जी पर जे सबसे ढेर भरोसा कइल उ रहलें गुलाम हैदर. उ कहलें कि आज भले लता के लोग काम नइखे देत लेकिन अइसन दिन आई कि लोग लता के चिरौरी करी कि उ ओ लोग के फिलिम में गा देस. आखिर आगे जाके भइल भी अइसन. लता जी के पहिला हिट गीत उनकरे हिन्दी फिल्म मजबूर (1948) में आइल, ‘दिल मेरा तोड़ा, मुझे कहीं का ना छोड़ा’. ई लता जी के पहिला बड़ हिट गाना रहे. एकरा बाद उनके काम मिलल चालू हो गइल.\nलता जी भोजपुरी सिनेमा खातिर बहुते गीत गवली\nलता मंगेशकर भोजपुरी के दुसरका भोजपुरी फिल्म ‘लागी नाही छूटे राम’ में भी एगो गाना गवली. उ गाना भोजपुरी सिनेमा के कुछ महान गीतन में से एगो बा. ‘लाली लाली होठवा से बरसे ललईया हो कि रस चुएला’ गाना के तब के हिन्दी सिनेमा के मशहूर गीतकार मजरूह सुल्तानपुरी कलमबद्ध कइले रहलें. लता जी के साथे तलत महमूद एह गाना के गवले रहलें. कुमकुम आ असीम कुमार पर फ़िल्मावल ई गीत आजुओ लोग बड़ा चाव से सुनेला.\nमुजरा शैली में एगो गाना फिल्मावल गइल जे के स्वर लता दीदी देहली बोल रहे ‘लुक छिप बदरा में’. ई गाना तब के हिंदी सिनेमा के हिट मुजरा गीतन के बराबरी के रहे आ गैर भोजपुरी भाषी भी एके खूब चाव से सुने लोग. इहो गाना भोजपुरी के पहिलके फिल्म में रहे. लता मंगेशकर बाद के फिल्म में भी बहुते गीत गवली. उ रवि किशन के फिल्म दूल्हा अइसन चाही में एगो गाना गवले बाड़ी. गाना ‘अपना नजरिया से दूर काहें कइला’ रवि किशन आ स्वीटी छाबड़ा पर फिल्मावल गइल बा. उ रवि किशन के ही फिल्म ‘माई त बस माई बाड़ी’ में भी एगो गीत कइसन विधना के खेल हो रामा गवले बाड़ी.\nलता मंगेशकर के संगीत जगत खातिर असीमित अउरी महान योगदान खातिर उनके 1969 में पद्मभूषण, 1989 में फिल्म जगत के सर्वोच्च सम्मान दादा साहब फाल्के पुरस्कार आ 1999 में पद्म विभूषण से नवाजल गइल. उनके गावल गीतन के तीन बार राष्ट्रीय फिल्म पुरस्कार आ आठ बार फिल्मफेयर पुरस्कार मिलल. 15 बार उनके बंगाल फिल्म जर्नलिस्ट असोसिएशन अवॉर्ड मिलल. 1984 में मध्यप्रदेश सरकार त लता मंगेशकर के नाम पर संगीत जगत में अतुलनीय योगदान खातिर पुरस्कार दिहल चालू कइलस. संजोग देखीं, लता दीदी के साथे एक से एक सुपरहिट गीत गावे वाला किशोर दा के एह सम्मान के दुसरा साल में सम्मानित कइल गइल. 2001 में लता दीदी के देश के सर्वोच्च नागरिक सम्मान भारत रत्न से सम्मानित कइल गइल.\nअब उनके जन्मदिन पर इहे कामना बा कि उनके मौजूदगी असहीं हम संगीत प्रेमियन खातिर बनल रहे अउरी उ स्वस्थ रहस, शतायु होखस!\n( लेखक मनोज भावुक भोजपुरी साहित्य व सिनेमा के जानकार हैं )\nBhojpuri News Lata Mangeshkar Lata Mangeshkar Songs


इंदिरा गाँधी के आपन सबले बड़का सम्मान दिहलसि बांगला देश – टटका खबर\nइंदिरा गाँधी के आपन सबले बड़का सम्मान दिहलसि बांगला देश\nबांगला देश का तरफ से ओकरा के आजाद करवावे वाला इंदिरा गाँधी के ओहिजा के सबले बड़का सम्मान से सम्मानित कइल गइल बा. काल्हु ई सम्मान सोनिया गाँधी का हाथ में दिहल गइल. बांगला देश के मुक्ति संग्राम में लाखो बांगलादेशी भारत में शरण लिहले रहले आ ओहिजा के निर्वासित सरकार कोलकाता से चलावल जात रहे. एह संग्राम के ओकरा अंजाम तक चहुँपावे का कोशिश में भारत तब अमेरिका के बन्दर घुड़की के परवाह ना कइले रहे आ ओकर सातवाँ बेड़ा के अनदेखी करत बांगला देश के आजाद करवा लिहल गइल रहे. भारते का कोशिश से शेख मुजीब के जेल से सुरक्षित रिहाई भइल रहे. एह सब एहसान खातिर इंदिरा गाँधी के सम्मानित करके बांगलादेश खुद के सम्मानित कइले बा.\nबांगला देश का लड़ाई में सवा लाख पाकिस्तानी सैनिक सगरी साजो सामान आ रसद रहला का बावजूद मनोवैज्ञानिक लड़ाई हार गइल रहले आ भारतीय सेना का सोझा घुटना टेक के समर्पण कर दिहले रहले. दुनिया का इतिहास में अइसनका कवनो दोसर उदाहरण ना मिले.


Guru Purnima Special Malini Awasthi and Sharda Sinha were like daughters to their guru Bhojpuri में पढ़ें गुरु पूर्णिमा विशेष: अपना गुरु के मानस-पुत्री रही जा शारदा सिन्हा आ मालिनी अवस्थी – News18 Hindi\nBhojpuri में पढ़ें गुरु पूर्णिमा विशेष: अपना गुरु के मानस-पुत्री रही जा शारदा सिन्हा आ मालिनी अवस्थी\nआज गुरु पूर्णिमा ह अउरी आज के दिन सभे अपना गुरु के जरूर इयाद करेला. काहें से कि जे भी कलावान बा, ज्ञानवान बा, उ गुरु के संगत के कारण बा. कहे के मतलब कि कला गुरु के आशीर्वादे से मिलेला.\nLast Updated : July 23, 2021, 18:03 IST\nकला जीवन के उ सुंदर आभूषण ह, जे के अगर मानव धारण कर लेव त उ एगो हाड़-मास के पुतला से एगो मनुष्य के रूप पा सकेला. हमनी के वेद-पुराण में कई बार ई बात कहल गइल बा कि बिना कला, बिना ज्ञान के मानव पशु के समान होला. एकर माने बा कि रउआ आपन उद्धार करे चाहत बानी, पशु से मनुष्य बने के चाहत बानी त ज्ञान अर्जित करीं, कला के साधीं. अब सवाल बा कि ई कइसे होई? जवाब बा, गुरु के आशीर्वाद से. गुरु के अर्थ ही होला भारी, अउरी ज्ञान सबसे भारी होला. एही से गुरु उ ह जे ज्ञान देला, जे हर तरफ फइलल अंधकार में अंजोर देखावेला. जे भी कलावान बा, ज्ञानवान बा, उ गुरु के संगत के कारण बा. कहे के मतलब कि कला गुरु के आशीर्वादे से मिलेला. एकलव्य जइसन बुद्धिमान अउरी निपुण धनुर्धर के भी धनुर्विद्या सीखे खातिर गुरु द्रोणाचार्य के जरूरत पड़ल. उ सजीव ना सही, उनके मूर्ति ही एकलव्य के साधना के राह देखवलस.\nआज गुरु पूर्णिमा ह अउरी आज के दिन सभे अपना गुरु के जरूर इयाद करेला. भारतीय इतिहास में शुरुए से गुरु-शिष्य परम्परा रहल बा. इहां गुरु अपना शिष्य के किताबी ज्ञान, कला-शिल्प, अभ्यास-साधना से लेके जीवन-मूल्य ले के सीख दिहले बाड़ें अउरी ओकरा के एगो बेहतर आ सफल इन्सान बनवले बाड़ें. हमनी के शुरू से गुरु पर निर्भर रहेनी जा. जइसे कि हमनी के पहिलकी गुरु माई होले अउरी हमनी के जनमते उनका प्रकाश से दुनिया देखेनी जा, सबकुछ समझेनी जा. फेर समय आ आवश्यकता के हिसाब से गुरु के रूप बदलेला.\nशारदा सिन्हा के उनके गुरु अपना बेटी से बढ़ के मानत रहलें\nजब हम गुरु पूर्णिमा पर हिंदी, भोजपुरी, मैथिली समेत अनके भाषा में गवनई खातिर मशहूर आ पद्म भूषण से सम्मानित शारदा सिन्हा से बात कइनी त उ बड़ा भाव-विभोर होके अपना गुरु लोग के बारे में बतवली. बकौल शारदा जी, बचपने में गला के तइयारी आ संगीत के बेसिक शिक्षा उ पं. रामचंद्र झा अउरी पं. रघु झा से लेहली. ओकरा बाद उनके स्कूल अउरी कॉलेज के पढाई चलत रहल. फेर उ ख्याल-गायन खातिर विश्वप्रसिद्ध ग्वालियर घराना के पंडित सीताराम हरी डानडेकर जी से गायन में प्रशिक्षण लेहली. उ बतवली कि अपना गवनई के फाइनल टच देबे खातिर उ श्रीमती पन्ना देवी जी के सान्निध्य में गइली. उनका सभ गुरु जी लोग के उनपर बहुते प्रभाव पड़ल. पंडित डानडेकर जी से जुड़ल एगो संस्मरण के बारे में उ बतवली कि गुरुजी के सामने एगो कार्यक्रम में उनका गावे के मौका मिलल. तब उ बड़ा घबराइल रहली. लेकिन उनके परफॉरमेंस के बाद जब उ अपना गुरु के चरण स्पर्श करे खातिर गइली त उनके गुरु जी आशीर्वाद के रूप में एगो बात कहलें जवन उनके अभियों इयाद बा. उ कहलें, “शारदा, तोहके ईश्वर तहरा गला में उ हरकत देहले बाड़ें जवन दस साल लगातार रियाज़ कइला के बाद आवेला, एकरा के संभाल के रखिहs.”\nई बात उनके अंदर जाके बइठ गइल, जवन उ कबो ना भुलइहें. पन्ना देवी जी से शारदा सिन्हा ठुमरी, दादरा अउरी कजरी सिखली. बकौल शारदा जी, हम कबीर के एगो भजन ‘मन लागो मेरो यार फकीरी में’ गावल करीं. एक बार उहाँ के सामने सुनवनी. उहाँ के हमके ओह भजन में कुछ जगह ठीक करे के कहनी और गाके बतइबो कइनी. हम उहाँ के ओ सीख के कंठस्थ कर लेहनी. एक बार भारतमाता मंडली के प्रोग्राम में पन्ना देवी जी सामने बइठ के हमार इहे भजन सुनत रहनी. भजन समाप्त होखते हमसे मिलनी अउरी एगो अइसन बात कह देहनी जवन हमसे आजुओ ना कहत बनेला. उ कहनी कि, ‘शारदा, हमार औलाद त ना गवलस लेकिन तू गइबू त लोग कही कि पन्ना ही गा रहल बाड़ी.” एकरा से बड़ आशीर्वाद हमरा खातिर का हो सकेला. उ हमरा के अपना बेटी के जइसन मानत रहली. हमरो मन में उनका खातिर माई जइसन प्रेम रहे. काश कि ओह बेरा इलेक्ट्रॉनिक गजेट्स होइत आ हम उनका साथ के आपन तस्वीर सहेज पवतीं.\nमालिनी अवस्थी खातिर अप्पा जी (गिरिजा देवी) सिर्फ गुरु ना माई जइसन रहनी\nहिंदी समेत भारत के अनेक लोक भाषा जइसे अवधी, भोजपुरी, बुन्देलखंडी में आपन गायकी के परचम लहरावे वाली भारत सरकार द्वारा पद्मश्री पुरस्कार से सम्मानित मालिनी अवस्थी भी गुरु-शिष्य परम्परा पर आपन विचार साझा कइली. उ अपना गुरु अउरी ठुमरी गायन के जनमानस तक पहुँचावे वाली, सेनिया आ बनारस घराना के गायिका गिरिजा देवी के बारे में विस्तार से चर्चा कइली. बकौल मालिनी अवस्थी, हमनी के गुरु से केवल संगीते ना, जीवन जिए के शैली भी सीखनी जा. कुछ दिन पहिले हम घर में कुछ बोलत रहनी अउरी हमार बेटी हमसे कहलस कि “मां तुमने एकदम अप्पा जी जैसा बोला.” ई हमरा खातिर बड़ा सुंदर कॉम्प्लीमेंट रहे. हर शिष्य अपना गुरु के कुछ अंश अपना अंदर लिआवे चाहेला. हमनी के गिरिजा देवी जी के प्यार से अप्पा जी कहत रहनी हँ जा. अप्पा जी से हम संगीत के अलावा जीवन जिए के भी सीखनी. के तरे से उहाँ के अपना व्यस्त जीवनचर्या के बावजूद अपना पूरा परिवार के एक सूत्र में बांध के रखले रहनी. जब उहाँ के संगीत के दुनिया में कदम रखनी तब माहौल महिला खातिर बहुत कठिन रहे. केहू अपना बेटी के संगीत सीखे ना देव बाकिर उहाँ के पिता जी उहाँ के प्रोत्साहित कइनी. अप्पा जी एगो सशक्त अउरी सफल महिला के प्रतिमान भी रहनी. अप्पा जी सबके बराबर प्रेम करत रहनी. हम उहाँ से उदारता भी सीखनी.\nउहाँ के बहुत सरल-सहज रहनी. जइसे आज के जमाना में उहाँ के कोटि के केहू शख्सियत बिना अपॉइंटमेंट के कवनो अजनबी से ना मिलेला. बाकिर उहाँ के दुआर अतिथियन खातिर हमेशा खुलल रहे. हमरा इयाद बा कि हम सब शिष्य लोग उहाँ से एक दिन सीखत रहनी जा अउरी अचानके दू गो आदमी अउरी एगो विदेशी लइकी अप्पा जी के सुने आ देखे आइल. उ लइकी ऑस्ट्रिया से रहे. अप्पा जी इशारे से सबके बइठे के कहनी आ अपना गायन में लागल रहनी अउरी हमनी के सिखावत रहनी. तीनो अजनबी तीन घंटा ले उहाँ के सुनत रहलें. अप्पा जी बिना बतवले ओ लोग के आवे खातिर कुछुओ ना कहनी, बलुक सभके भर पेट खिया-पिया के भेजनी. अइसन विनम्र अउरी मिलनसार रहनी उहाँ के. ई सब सीख रहे हमनी खातिर!\nअप्पा जी कबो केहू से संगीत शिक्षा खातिर शुल्क ना लेहनी. जे जवना योग्य रहे, गुरु पूर्णिमा के दिने उहाँ के गुरु-दक्षिणा देव. कई गो लोग वस्त्र भी देव, कई लोग लिफाफा में रूपिया. उ प्रत्येक लिफाफा में से कुछ अंश अपना गुरु घराना में दे दीं. उहाँ के कहीं कि हमार शिष्य जवन भी दक्षिणा देला, ओकर एगो अंश हमरा गुरू-घराना में जाई. उहाँ के हमनी से भी भविष्य में अइसने करे के प्रेरणा दीं. उहाँ के अपना गुरु जी के परिवार के खूब मानत रहनी अउरी हर समय हर परिस्थिति में ओह लोग खातिर उपस्थित रहीं. उहाँ के ई सिलसिला अपना अंतिम दिन ले बनवले रहनी.\nहमरा समझ में ई एगो बहुत सुंदर परंपरा ह अउरी हम एकरा के निभावे के पूरा कोशिश करेनी. जब भी उहाँ का हमनी के आशीर्वाद दीं त कहीं कि ‘तुमको गुरु घराने का आशीर्वाद लगे’. उहाँ के अपना हर शिष्य से आत्मीय संबंध रहे. एक बार जब उहाँ के हमरा घरे रुकल रहनी त साझीं के हमार पति ऑफिस से घरे अइनी आ अपना रूम में चल गइनी. हमरा अप्पा जी के अकेले छोड़ के उहाँ के पास रूम में जाये में थोड़ा अटपटा लागत रहे. अप्पा जी तुरते कहनी, “बेटा जाओ, पति काम से थक-हार के आया है उससे पानी-चाय पूछो, दिन कैसा बीता उसके बारे में पूछो.” हम तनी सकुचइनी त उहाँ के कहनी, “अरे मैं तो तुम्हारी मां हूं, तुम तबसे मेरे पास बैठी हो, जाओ जरा पति का हाल-चाल भी पूछ आओ.” हम उ सब सुंदर स्मृतियन के इयाद कs के अक्सर भावुक हो जानी. गुरु-शिष्य के सम्बन्ध हमरा विचार से एतना आत्मीय जरूर होखे के चाहीं.


रवीश कुमार पर शोशल मीडिया में एतना हंगामा काहें | Bhojpuri News Website\nरवीश कुमार पर शोशल मीडिया में एतना हंगामा काहें\nपत्रकार रवीश कुमार\nवरिष्ठ पत्रकार गौरी लंकेश के हत्या के बाद पिछला दिने दिल्ली में पत्रकारन द्वारा प्रेस क्लब में एगो शोक सभा के आयोजन भइल. सगरो पत्रकार आपन आपन विचार सोझा रखलें.\nसमाचार चैनल एनडीटीवी के जानल मानल एंकर आ टीवी पत्रकार रवीश कुमार एह मुद्दे पर आपन विचार रखलें.\nशोशल मीडिया पर रवीश कुमार जी के बात के तोड़ मरोड़ के पेश कइल जा रहल बा,जवन बात रवीश कबो कहबो भी ना कइले ओह बात के भी भाषण से कांट छांट के ,तोड़ मरोड़ के लोगन तक राखल जा रहल बा. लेकिन आप लोगन के बता दिहल जाव की रवीश कुमार अपना धाकड़ आ बेबाक बोल के बल पर लोगन के दिल मे जगह बनवले बाड़न.\nलेकिन कुछ लोगन के ई बात निमन नइखे लागत अउर उ लोग रवीश कुमार के शोशल मीडिया पर बदनाम करे के कोशिश कर रहल बाड़ें.\nलोग रवीश के खिलाफ शोशल मीडिया पर कंपेन चला रहल बाड़ें लेकिन सच्चाई कुछ अलगे बा,आईं जान लिहल जाव की प्रेस क्लब में रवीश कुमार आखिर का कहलें. रवीश जी के बात के हम भोजपुरी अनुवाद दे रहल बानी.\nशुक्रिया मृणाल जी, कोशिश करब कि, ओह हद के पार न करीं लेकिन काल्हु जब से गौरी लंकेश के हत्या भइल बा, आ जब से ई ख़बर आईल, हम देखनी की हमनी के आस पास केतना हत्यारा बाड़ें.\nमीडिया आ ट्विटर के टाइमलाइन पर हत्या करे वालन आ हत्या के मानसिकता के समर्थन करे वाला लोगन के एगो हुजूम उमड़ल, जवन बिना कवनो शर्म, संकोच आ कवनो सीमा, बंदिश के द्वारा एह हत्या के तरह-तरह के सवाल से जायज़ ठहरावे शुरू कइलसि.कबो उ एहमें कश्मीर के सवाल उठवलसि,त कबो केरल के सवाल.\nहर सवाल के जवाब एह हत्या से ओकरा पहिले चाहीं. हमहन के अपना एकजुटता से एह सवाल पर बनल रहे के चाहीं कि हमहन के सबसे पहिले एह बात के जवाब चाहीं कि गौरी के हत्या के कइल. जांच होई कि ना होई, सिद्धरमैया जांच करवइहें की ना करवइहें.\nउनकरा से कलबुर्गी के हत्या के मामले में भी कुछ ना भइल. अगर उ चहतें त खुल के फ्रंट-रो पर लड़ सकत रहलें, आ एह जांच के, कलबुर्गी के जांच के, भी एके पेशेवर अंदाज़ में एगो नतीजा पर पहुंचा सकते रहलें, लेकिन ना पहुंचा पवलें.\nएकर मतलब ई ना भइल कि महाराष्ट्र में जेकर सरकार बा, उ लोग दाभोलकर आ पानसारे के मामले में बहुत निमन काम कइलें बाड़ें. ओहिजा भी बीजेपी के ही सरकार बा,आ उनकर भी रवैया ओइसने बा.\nत सरकार, पार्टियन के हिसाब से जेतना चाहे, बंट जाव, लेकिन उ हम लोगन के ही खिलाफ बाड़ें. आप चाहें महाराष्ट्र के उदाहरण से देखीं भ, फिर कर्नाटक के उदाहरण से देखल जाव. अइसन कबो ना आ कहीं ना भइल कि हत्या के एतना लोग जस्टिफाई कइलें.\nहमके दुःख बा कि जवना आदमी के हिन्दुस्तान के जनता एतना चाहत से गद्दी सौंपलसि, उ अइसन आदमी के फॉलो करत बाड़ें, जवन कवनो के मुवला पर कुतिया शब्द के प्रयोग करत होखे.\nहमरा दुःख बा अपने प्रधानमंत्री पर,काहें से कि हमहन के प्रधानमंत्री चाहे जेतना शिकायत कर लें एह देश से, उ ई शिकायत ना कर सकेलें कि जनता उनकरा के सत्ता सौंपे में कवनों कमी कइलसि.\nउ जइसन बहुमत मंगलें, ओइसने बहुमत, ओह से भी कहीं ज़्यादा बहुमत हर राज्य में आ हर जगह दिहल गइल, त प्रधानमंत्री बतांवस कि उनकरा पास अइसन समय कहां आइल, कइसे, जबकि उनका सेवा कइला ला, सुतला के भी समय ना होला, जइसन उनकर टीम के कहना बा, अइसे में पीएम के ई बतावे के चाहीं की उनके समय कब मिलल की उ दधीचि जइसन लईकन के फॉलो करे शुरू कर दिहलें.\nउ ई बतावें, आ चीन और बर्मा से जब लौटें, त पहिला काम ई करें कि दधीचि को अनफॉलो करें आउर उ ई बतावें, कहें कि हमसे गलती भइल बा. जब तक उ माफी ना मंगिहें ,तब तक हम अपना पार्टी के लोगन (पत्रकार जमात) से कहत रहब कि ई व्यक्ति हिन्दुत्व नेशनलिस्ट ना हो सके.\nहमहन के एगो नागरिक के तौर पर अपने प्रधानमंत्री से मांग करे के चाहीं कि आप काहें दधीचि जी के फॉलो कर रहल बानी. उनकर अइसन का कॉन्ट्रीब्यूट बा, जवन कि हिन्दुस्तान के 80 फीसदी आबादी जवन बा,आपके वोट देते समय, 30 फीसदी आबादी वोट देत समय ना कर सकेले.\nई आदमी , का ई आदमी, या फिर अइसन आदमी आपके जिता रहल बाड़ें. का अइसन आदमी के ज़रूरत बा आपको सत्ता में पहुंचला के खातिर. उनकरा से एह सवाल के जवाब हमहन के मांगे के चाहीं.\nगौरी लंकेश जी के जवनआखिरी संपादकीय बा, हम यह पर कुछ कहल चाहत बानी, हो सकेला कि आप लोग तक न पहुंचे. हम आज वार्ता भारती के अपने मित्र के ज़रिये कन्नड़ में लिखल उनकर ओह संपादकीय को पढ़त रहनी, आ अनुवाद करत रहनी, उनकी मदद से.\nउ संपादकीय फेक न्यूज़ पर ही लिखल बा, आ ओह के पढ़ के बुझाइल कि फेक न्यूज़ के हमहन भले ही दिल्ली-सेंट्रिक देखल जाव, लेकिन राज्यन में भी एही तरह से एतना बवाल मचल बा कि लोगन के लगातार हिन्दू-मुस्लिम के दायरे में बांटल जा रहल बा.\nहम पत्रकार लोगन में से ही रोज़ कुछ लोग काला कोट पहिन के रात9बजे से देश के अइसन मुद्दों में झोंक रहल बाड़ें, जवन आपके हिन्दू बनाम मुसलमान में ले जा रहल बाड़ें. रोज़ के इहे काम हो गइल बा, अउर उहे तरह-तरह के फेक न्यूज़, एही के खिलाफ गौरी लंकेश लिखले रहली.\nत उ जवन लिखत रहली, उ ठीक बा कि अबहीं हत्या के कारण पता नइखे चलल, उनकरा के मारे वालन के पता नइखे चलल, लेकिन उनकरा लिखला के मिजाज़ के हिसाब से अगर केहू उनसे सहानुभूति प्रकट कर रहल बा, त उ गलत नइखे कइले.\nई जवन हत्या भइल बा, ई लगातार हत्या हो रहल बिया, आ गौरी लंकेश की हत्या के बहाने हर केहू के टाइमलाइन पर हत्यारन के फौज बा, और जे भी लिखल चाहत होखे उनकरा सहानुभूति में, हो सकेला कि ओहि लोग मतदाता होखे, ओह लोग के भी डरावल जा रहल बा.\nअबहिने केहू पूछले रहल कि, आप इहां काहे आइल बानी. हम सब अपना खातिर त आइल नइखीं जा. हम सब एह खातिर आइल बानी जा कि एगो गौरी लंकेश के मारकर के ई संदेश दिहल जा रहल बा, व्यापक जनता के , कि आप भी चुप रहीं, आपके नौकरी चल गइल बा, स्कूल के फीस महंगा हो गइल बा, आप मत बोलीं, ना त आपके हालत भी गौरी लंकेश जइसन होइ, आ समाज के हमहन अइसन बना देले बानी जा आपके लाश बिछल होइ, अउर ओह परमुस्कुरा रहल होई समाज, आ हंस रहल होइ.\nये हमहन के कायदा नइखे. ई हमहन के बतावे के होइ साफ-साफ कि जेकर भी सरकार बा ओहिजा , उनकरा ई सुन आ समझ लेबे के चाहीं. तरीका खोजे के चाहीं कि हमहन बार-बार श्रद्धांजलि देबे के खातिर ही इहां जमा न होंखल जा. ई हमहन के हार होत जाइ कि हमहन हर बार इहां श्रद्धांजलि के खातिर जुटल जाव.\nई कतहीं से भी निमन नइखे, हमहन क जवन बंट रहल बानी जा ओह से हमहन के का हासिल हो रहल बा ई हमहन के देख लेबे के चाहीं. हम लोग जवन सरकार आ नेता लोगन के करतूत पर पर्दा डाले शुरू कर देले बानी जा उ हम लोग अपना राजनीतिक आ वैचारिक वफादारी के चलते, ई हमहन लोग निमन नइखे जा कर रहल.\nउ लोग भी निमन नइखे करत जे अच्छा नहीं करत जे विरोध के नाम पर विरोध कर रहल बा आ समर्थन के नाम पर समर्थन कइल जा रहल बाड़ें. ई दूनो ही एह में बराबर के कसूरवार बाड़ें.\nएह खातिर एह बात के ख्याल रखल जाव कि ई हत्या एगो और हत्या के कहानी न बन जाए आ हम लोग एगो और श्रद्धाजंलि पर मिलला के कार्यक्रम बना रहल होखब.काल्हु रात से अइसन लग रहल बा कि जइसे हम जिंदा लाश हो गइल बानी, लोग हमके गोली मार देले बा आ आप लोग हमार लाश ढोवत चल रहल बानी.\nदेशभर से हमार सगरो शुभचिंतक, पाठक आ दर्शक लिखले कि आप अकेले बोलल छोड़ देईं,आप के भी ई लोग उहे हाल कर दिहें.गृहमंत्री आ प्रधानमंत्री के लिखीं कि सुरक्षा दिहल जाव. अरे भाई, जब चमचन के सुरक्षा ना दे पावल लोग, बस दुचार लोगन के ही एसपीजी सुरक्षा मिलल अइसे में उ लोग हमके सुरक्षा कहां से दिहें. आ केतना पत्रकार एसपीजी लेके चले वाला बाड़न.\nई ईगो राजनीतिक माहौल बनावल गइल बा. भले ही आप ओहमें सीधे शामिल नइखीं. लेकिने जवन माहौल आपके समर्थन कर रहल बा ई ओहि माहौल के पैदाइश ह जवन गौरी लंकेश के हत्या पर हंस रहल बा. ई शर्मनाक बा, ई हिंदुत्व के कइसन चेहरा ह कि केहू मर जाव आ हमलोग ओहिजा जाके हंसल जाव आ कहल जाव कि कुतिया ह.\nई उहे समाज ह जेवन राम रहीम के खिलाफ लड़े वाली दूनो मेहरारू पक्ष में ना बोलल. आप कवनो महिला आयोग के अध्यक्ष के नाम जानत बानी जवन कि उ दूनो मेहरारू के पक्ष लेले होखस? कवना मंत्री, संत्री, महासचिव या फिर अध्यक्ष का नाम जानत बानी जे वह दू गो मेहरारू के बारे में कवनो ट्वीट कइले होखे.\nओह दूनो मेहरारू के लड़ाई की बदौलत ही इतना बड़ बाबा के साम्राज्य ध्वस्त भइल बा. लेकिन हमहन के समाज आ जवन जिम्मेदार लोग बाड़ें उ सिर्फ स्लोगन में ‘बेटी बचाओ, बेटी पढ़ाओ’ मान रहल बाड़ें. एगो महिला पत्रकार के हत्या भइल बा, ई सवाल भी बा, देश में महिला बड़ी मुश्किल से ओह ऊंचाई पर पहुंच पावेली जहां उ अपनी प्रखरता से समाज आ सरकार के आइना देखावेली.\nगौरी जी के हत्या एगो प्रतिभा के नुकसान त अवश्य बा. काहें से कि एगो लमहर लड़ाई के बाद केहू एतना ऊंचाई पर पहुंच पावे ला आ अपना बात से समाज के प्रभावित कर पावेला, बात उठावे ला, ओह मोड़ पर केहू के जिंदगी खत्म हो गइल, ई निमन बात नइखे.\nहमार इहे लड़ाई बा कि एह लड़ाई के कवनो अंजाम तक ले जाईल जाव. प्लीज, प्रधानमंत्री से प्रार्थना कइल जाव कि उ एह तरह के लोगन का फॉलो ना करें. अगर केहू नइखे मिलत उनकरा के हिंदुस्तान में तो हमकर फॉलो कर लेबे के चाहीं, हम उनकरा आश्वासन देत बानी कि बहुत आदर से आलोचना करब.उनके कभी भी अइसन ना लागी कि हम उनकर अपमान कइले बानी.\nबहुते निमन निमन कविता सुनाईब, हिंदू धर्म के बहुत सारा श्लोक भी सुनाइब. उनके बुझइबे ना करी कि उ एगो अइसन हिंदुस्तान में बाड़ें जहां उनकर केहू कद्र नइखे करत. हम उनके पूरा-पूरा सम्मान देइब. लेकिन उ लड़कियन आ मेहरारुन के बारे में कवनो स्लोगन दिहला से पहिले एह बात के जवाब दें कि उनकरा सोहबत में दाधीच जैइसन नौजवान कहां से आ गइलें.\nअउर जब उ आवेलें 17 सौ के क्लब में त उ ई बतावें आ ओह लईका से पूछें कि उ आपके मर्यादा के ख्याल काहें ना रखलसि. आ जब ई लईका प्रधानमंत्री के मर्यादा के ख्याल ना रख सकेलें त अइसे में बवलियन आ पागलन क फौज तईयार हो गइल बा. ई फौज आपके अकेले में भी घेर के मार सकेले आ जहां आप हज़ार की संख्या में भी बानी ओहिजा भी आपके घेर के मार सकेले.\nसवाल अपने-आप के बचावे के ही त बा , बाकी के जनता के खातिर भी बा, जवन रोज लड़ रहल बिया कि एह प्राइम टाइम में उनकरा उसूल के जवाब मिल जाव, ओकरा सवाल पर सवाल उठे. रोज टीवी पर सरकार के तरफ से जवन गुंडा बइठेलें जवन करिया कोट लगाके बईठ रहल बाड़ें उ बस एगो डिजाइन ह. आप मानी भ मत मानी, मत देखीं, लेकिन दस साल बाद आपके इहे लउकी कि जनता के जवन सवाल बा, जवन बेचैनी बा ओह के कुचले के खातिर फर्जी मसला निकाल लिहल जात बा आ फर्जी मसले पर ही दिनरात चर्चा हो रहल बा.\nएह तरह से लगातार लोगन के आकांक्षा के हत्या हो रहल बा, उनकरा के डेरवावल जा रहल बा, एगो भय के माहौल तइयार कइल जा रहल बा. एहि पेटर्न के समझीं. एही के शिकार भइल बाड़ी हमहन के साहसी गौरी लंकेश. एगो सहासिक पत्रकार. कन्नड़ में उनकरा लेख के अन्य दूसरा भाषा में भी आगे ले जाए के चाहीं, ताकि लोग जान सकें कि एह पत्रकार के का कसूर रहे जेकरा चलते उनकरा एह तरह मौत दे दिहल गइल.\nत ई रहल रवीश जी के प्रेस क्लब में दिहल गइल वक्तव्य के भोजपुरी अनुवाद, हमहन लोगन के ई बतावत चाह रहल बानी जा की शोशल मीडिया पर रवीश जी के खिलाफ चलावल जा रहल फ़र्जी न्यूज़ कैप्शन से सावधान रहें के जरूरत बा.\nत्रिपुरा में पत्रकार के हत्या


Indian Marriage know About Kohbar Read in Bhojpuri - Bhojpuri: सखी रे, कोहबर त बड़ा सुन्नर – News18 हिंदी\nअउरी गीतन में- “कोहबर में सिया सुकुमारी” आ “कोहबर में चिन्हनी आपन सास ए अम्मा” अभी मन परता. कोहबर के गीतन में बेटी के बिदाई के दर्द भी आइए जाला. ओकरा के बैलेंस करे खातिर गारी गावल जाला. त लोक जीवन के रंग गारी- गीत में आइए जाला.\nबियाह का घरी कोहबर के भीतर कौन- कौन चीज बनावल जाला, ई नया पीढ़ी भुलाइल जातिया. अब कोहबर के नांव पर एगो चौकोर आकार बनाके ओकरा में वर- वधू के नांव, दू- चार गो प्रतीक चिह्न आ कुछ दोहा चौपाई लिख दिहल जाता. कोहबर में वर- वधू के नांव लिखल त बहुते जरूरी बा. आखिर कोहबर ह का? कोहबर कुल्ही दैवी शक्तियन के आवाहन आ आशीर्वाद खातिर प्रार्थना ह. दिव्य शक्तियन के समुच्चय ह. कोहबर में कुछ अइसन प्रतीक चित्र होखेला जौन वर- वधू खातिर ईश्वर का ओर से आशीर्वाद के स्पंदन कहल जाला. एह प्रतीकन के अर्थ कतना गूढ़ होला, आईं आजु जानल जाउ. आखिर कोहबर के भीतर कौन- कौन प्रतीक हमनी के पुरनिया बनवले रहे लोग, जौना के पालन आजुओ करेके चाहीं! कोहबर निर्माण के शुभ मुहूर्त जब मालूम हो जाउ, तब घर के पूरब भा उत्तर के देवाल (दीवार) पर चौकोर आकार में गाय के गोबर से लीपल जाला. जब दिशा के बात चलल त पंडित जी लोग भी बता देला कि वर चाहे वधू के देह से कौन दिशा के देवाल पर कोहबर बनावल ठीक बा.\nजब देवाल सूख जाला त कोहबर बनावे के काम शुरू होला. अब नया जमाना में आ खासतौर से महानगर में लोग घर के देवाल पर एगो कागज चिपका के ओही कागजे पर कोहबर बना देता, ताकि देवाल गंदा ना होखे. साल भर बाद कोहबर वाला कागज उखारियो दियाता. जबकि कोहबर के ईश्वर प्राप्त आशीर्वाद मानल जाला. कई जगह त लोग कौनो नया बियाह होखे तक कोहबर के ओहीतरे छोड़ देला. युग बदलला का साथे एगो नया बात ईहो भइल बा कि अब लोग तनकी भर गाय के गोबर से छुआके गेरुआ रंग के चौकोर आकार बनावता. खैर एमें कौनो दोष नइखे. गाय के गोबर चुटकियो भर डला जाउ त पवित्रे बा.\nजब गोबर से लीपल चौकोर आकार सूखि गइल त चाउर के तनकी भर थोरे देर भिंजा दिहल जाला. ओकरा बाद सिलवट- लोढ़ा से (आज के जमाना में ग्राइंडर से) चाउर के पीस के, ओकर गाढ़ आ पातर दू तरह के घोल बना लिहल जाला. ओह घोल में लाल, हरियर, पीयर, नीला आ गुलाबी रंग डाल दियाला ताकि कोहबर बहुरंगी होखे. त अब कई गो बर्तन में कई तरह के रंग तैयार हो गइल. फेर मोट, पातर आ मीडियम मोटाई वाला लकड़ी में साफ कपड़ा बांन्हि के ब्रश तैयार क लियाला. तनी रुइयो राखि लियाला. काहें से कि कोहबर बनावे का घरी रुई से भी आकार बनावे में मदद मिलेला. अच्छा त कोहबर में का का बनेला?\nएइजा रउरा सब के मन परा देबे के चाहतानी कि कोहबर, भित्ति कलाकृति के एगो नमूना भी ह. सबसे पहिले विघ्न विनाशक, मंगलकारक आ समृद्धि के देबे वाला भगवान गणेश के चित्र बनेला. एकरा बाद ब्रह्मा जी, ऋद्धि- सिद्धि, पद्मासन मे बइठल शिव जी आ सदा सौभाग्यवती पार्वती माता के चित्र बनेला. शेष नाग के शैय्या पर लेटल विष्णु भगवान आ माता लक्ष्मी के चित्र त जरूरे रहेला. एकरा बाद कामदेव के वाहन तोता, समृद्धि आ पवित्रता के प्रतीक कमल के फूल के चित्र रही. कमल के फूल में लक्ष्मी के निवास भी मानल जाला. कमल नाल ब्रह्मा जी के प्रतीक ह. भगवान विष्णु के नाभि से जौन कमल निकलल बा ओही पर ब्रह्मा जी बइठल बाड़े. माने भगवान विष्णु के नाभि से से ब्रह्मा जी के जनम. कमल नाल सृष्टि के भी प्रतीक ह.\nफेर नवग्रह के चित्र. नवग्रह त बनावले जाला, एकरा अलावा अलग से सूर्य आ चंद्रमा के चित्र बनावल जाला. सूर्य आ चंद्रमा ज्ञान आ शांति के भी प्रतीक ह लोग. नौ ग्रह के एगो अउरी मतलब ई कि वर- वधू पर सब ग्रह खुश रह सन. वर- वधू के जीवन सफलता आ समृद्धि के प्रकाश से भरल रहो. बड़- बुजुरुग लोगन के आशीर्वाद मिलत रहो. वर- वधू के जीवन में कौनो प्रकार के शारीरिक, मानसिक भा अध्यात्मिक कष्ट ना आवे. नया विवाहित जोड़ा के चौतरफा प्रगति होखे. बीच में भरल पूरल परिवार आ शुभता के प्रतीक कलश के चित्र रहेला जौना पर नारियल आ आम के पत्ता बनावल रहेला.\nत नारियल आ आम के पत्ता अति पवित्र मानल जाला. एकरा में ई कामना कइल गइल बा कि वर- वधू के जीवन सदा पवित्रता से भरल रहे आ देवी- देवता का प्रति मन में आदर रहे. कोहबर के चारो किनारा पर फूल पत्ता के चित्रकारी बहुते मनमोहक लागेला. मिथिला क्षेत्र में कोहबर में मछरी बनावल जाला काहें से कि मिथिला आ बंगाल में मछरी के बड़ा पवित्र मानल जाला. तंत्र विद्या में मछरी के आंख सम्मोहन के प्रतीक मानल बा. कोहबर में हाथी- घोड़ा के चित्र जरूर बनावल जाला जौन कि समृद्धि आ यश के प्रतीक कहल जाला. केला के फल लागल पेड़ आ कछुआ बनेला. केला के फल शुभता आ पौष्टिकता के प्रतीक ह त कछुआ संयम के प्रतीक ह. कछुआ खतरा अइला पर आपन हाथ- पैर सिकोड़ के अपना खोल में समा जाला. एकर मतलब कि मनुष्य के रणनीतिक फैसला करेके चाहीं. हरदम आगे- आगे ना कूदे के चाहीं. कछुआ नियर कई बार खतरा के स्थान से अपना के समेट लेबे के चाहीं. कछुआ इंद्रिय नियंत्रण के भी प्रतीक ह. भगवान के कच्छप अवतार के भी प्रतीक एकरा के मानल जाला. कछुआ के सुख- समृद्धि के भी प्रतीक के रूप में देखल जाला. एकर माने कि वर- वधू के आधार कछुआ के खोल नियर ठोस आ मजबूत रहे आ जीवन में कौनो नकारात्मक ऊर्जा प्रवेश ना करे. बांस के चित्र जरूर बनावल जाला. बांस के जड़ बड़ा बरियार होला. बांस के जड़ काटे में लोगन के नानी याद आवे लागेला.\nदोसर बात कि बांस पर कौनो कीड़ा- मकोड़ा के असर ना परे. सूखा होखे भा अति वृष्टि, ओकरा पर कौनो असर ना परे. बांस बरियार शरीर आ मन के प्रतीक ह. कठिन आ विपरीत परिस्थिति में भी बांस के फूल, फुला जाला. एकर माने कि वर- वधू जीवन के कठिन परिस्थिति में भी फले- फूले. मन थोर ना करे. हं मन परल. हमनी के भोजपुरिया समाज में भी कई जगह कोहबर में भी मछरी के सुंदर चित्र बनावे के परंपरा चलल चलि आवता. कई जगह कोहबर के चारों कोना पर केला के पेड़ बनावल जाला. कोहबर ओकरे बनावे के विधान बा जे सुहागिन होखे. त कोहबर में खाली दोहा- चौपाई ना लिख के ई कुल शुभ प्रतीक बनावे के चाहीं. एगो बात अउरी- ई कुल प्रतीक छोटे- छोटे बनावे के चाहीं, काहें से कि कई गो प्रतीक बनावे खातिर पर्याप्त के जरूरत बा.\nतरह- तरह के रंगन के चित्र से भरल कोहबर के एगो बहुते पुरान गीत ह-\nसखी रे, कोहबर त बड़ा सुन्नर…


बलिया न्यूज : 11 जुलाई 2015 – टटका खबर\nबलिया जिला में नदियन के बढ़त पानी से किनार के लोग दहशत में आए लागल बा. गंगा में हर घंटा दू सेन्टीमीटर पानी चढल जात बा. हालांकि घाघरा के पानी दू दिन से थिराइल बा त ओहिजा के लोग राहत के साँस लेत बा. बिल्थरारोड इलाका में चैनपुर गांव का नियरा घाघरा के कटान तेज हो गइल बा. टंगुनिया, चैनपुर, गुलौरा, मठिया, महुआतर, खैरा आ मधुबनी गांव के नाहियो त सौ बिगहा जमीन नदी का पेटा मे जा चुकल बा.\nबलिया के प्रापर्टी डीलर के पिछला दिने भइल हत्या में पुलिस के कुछ सुराग मिलल बा कि एह हत्या के तार जेल में बंद अपराधियनो से जुड़ल बा. चार लोग का खिलाफ मुकदमा दर्ज भइल बा जवना में से एगो सुरेन्द्र सिंह अबहीं जेल में बंद बा.\nशुक का दिने वाराणसी से चले वाली गंगा ताप्ती एक्सप्रेस समेत दस गो रेलगाड़ियन के रद्द कर दीहल गइल. एने एक पखवारा से रेलगाड़ियन के रद्द होखे के सिलसिला रुके के नामे नइखे लेत. जवना चलते रेल से जाए वाला लोग हलकान बा. एक त बड़ा मुश्किल से आरक्षण करावत बा लोग आ जाए का दिने पता चलत बा कि ट्रेनवे रद्द हो गइल बिया.\nबाराबंकी के कोठी थाना में दुष्कर्म के कोशिश का बाद एगो औरत के जरा के मार देबे का मामिला में आरोपी थानाध्यक्ष आ दारोगा के गिरफ्तारी होत नइखे लउकत. पुलिस अधीक्षक कहत बाड़न कि ओह औरत के मरे से पहिले दीहल बयान का आधार पर कवनो गिरफ्तारी ना होखी. जब ले जाँच में कुछ मिल नइखे जात तब ले एह लोग के गिरफ्तार ना कइल जाई.\nअयोध्या के राममन्दिर वाला ढांचा गिरावे का मामिला के सुनवाई करत विशेष न्यायिक मजिस्ट्रेट सूर्य प्रकाश सिंह के प्रोमोशन हो गइला का चलते शुक का दिने एह मामिला के सुनवाई ना हो सकल. अब 18 जुलाई के तारीख पड़ल बा.\nमेहरारू का मौत के शिकायत लिखावे चहुँपल अमनमणि त्रिपाठी के पुलिस पुरान मुकदमन में गिरफ्तार कर लिहलसि आ जेल में चहुँपल अमनमणि आपन ऐंठ पर काबू ना राख पवलें जवना चलते जेल में चहुँपला का कुछ देर बादे उनकर ठुकाई कर दिहले कुछ कैदी. अमनमणि अपना के अलगा बैरक में राखे के माँग कइलन बाकिर जेलर ना सुनलन. ओने उनकर सासु के कहना बा कि हमार बेटी त मर गइल. अब एह मामिला में उनुका कुछ बोले के नइखे. पुलिस आपन फैसला करे कि ओकरा का करे के बा.\nलखनऊ बलिया एक्सप्रेस वाया आजमगढ़ के बनावे के कोशिश तेज करत यूपी सरकार एकर नक्शा बनावे के काम एगो कंपनी के दे दिहले बिया. कंपनी अब रोड मैप तइयार करी जवना का बाद जमीन के अधिग्रहण होखी आ ओकरा बाद काम में हाथ लागी.\nजिला प्रशाासन झोला छाप डाक्टरन का खिलाफ कार्रवाई करे लागल त बासडीह रोड में शुक का दिने झोलाछाप डाक्टरन के सभा क के एह उत्पीड़न के रोके के मांग कइल गइल. झोलाछाप वालन के कहना बा कि ऊ लोग समाज के स्वास्थ्य सेवा के रीढ़ हउवन आ ओह लोग के हटा दिहला का बाद स्वास्थ्य सेवा भीड़ सम्हार ना पाई.\nबलिया के एगो सामाजिक संस्था ‘संकल्प’ शुक का दिने भिखारी ठाकुर के पुण्यतिथि पर श्रद्धांजलि सभा के आयोजन कइलसि जवना के अध्यक्षता कइलन डा़ जनार्दन ठाकुर. कहल गइल कि अभावन का बीचे कलाकार जनमेला आ अपना कृति से समाज के छाती पर लिख के शताब्दियन खातिर अमर हो जाला. अइसने कलाकार रहलन भिखारी ठाकुर.\nपिछले साल से लटकल बीटीसी दाखिला अब यूपी में जिलावार बनल मेरिट सूची से कइल जाई.\nTags: अमरमणि त्रिपाठी, बलिया, बलिया न्यूज, रसड़ा, सुरेमनपुर


महिला के जिद्द के सोझा पिछड़ापन हार गइल आ बिहार के एगो गांव पूरा बदल गइल\nकरीब 40 साल उमर के रितु अपना पत्नी संगे दिल्ली के आराम वाली जिंदगी के छोड़, सिंहवाहिनी पंचायत अवुरी उहाँ रहेवाला लोग के जीवन के सुधार ले आवे के बीड़ा उठवले बाड़ी\nबिहार में मुखिया शब्द सुनते एगो रोबदार आदमी के छवि आँख से सोझा नाचे लागेला। अयीसन आदमी जेकरा संगे इलाका के कुछ प्रभावशाली लोग के भीड़ चलत होखे। लेकिन कहीं-कहीं आ कबो-कबो एकरा से ठीक उल्टा देखाई देवेला।\nभारतीय प्रशासनिक सेवा के अधिकारी, आईएएस अरुण कुमार के पत्नी रितु जैसवाल एगो अयीसने मुखिया हई। करीब 40 साल उमर के रितु अपना पत्नी संगे दिल्ली के आराम वाली जिंदगी के छोड़, सिंहवाहिनी पंचायत अवुरी उहाँ रहेवाला लोग के जीवन के सुधार ले आवे के बीड़ा उठवले बाड़ी।\nबिहार के वैशाली में जन्मल अवुरी बड़ भईल रितु के मन में समाज सेवा के भाव बचपन से रहे। अर्थशास्त्र में स्नातक रितु के 1996 में 1995 बैच के आईएएस अधिकारी अरुण कुमार से बियाह भईल। बियाह के कुछ समय बाद जब रितु अपना ससुराल - सीतामढ़ी में सोनबरसा प्रंखड़ के सिंहवाहिनी पंचायत में नरकटिया गांव पहुंचली त इ देख के दुखी हो गईली कि उहाँ ना त बिजली रहे, ना सड़क, ना शौचालय, ना पीये के पानी। लोग खुला आसमान के नीचे शौच करत रहले अवुरी गांव के स्कूल शिक्षक के अभाव में लगभग तबाह हो चुकल रहे।\nरितु के मंशा कबहूँ चुनाव लड़े चाहे राजनीति में जाए के ना रहे लेकिन गांव के लोग कहला-सुनला प रितु तैयार हो गईली आ मुखिया के चुनाव में करीब 76 प्रतिशत वोट के संगे विजयी भईली।\nअपना ससुराल के गांव के हालत देखला के बाद रितु एकरा में बदलाव ले आवे के ठान लिहली आ एक कड़ी में सबसे पहिला कदम रहे - गांव के बदहाल शिक्षा व्यवस्था के पटरी प ले आवल। लगातार गांवे आवे-जाए के दौरान रितु के पता चलल कि गांव के एगो लईकी बी.एड. कईला के बाद बोकारो के एगो निजी स्कूल में टीचर बाड़ी।\nरितु ओ लईकी से बात कईली आ ओकरा के बोकारो में मिलत वेतन से जादे वेतन के संगे गांव के स्कूल में पढ़ावे के प्रस्ताव दिहली। इ पूरा पईसा रितु अवुरी उनुका परिवार के निजी खाता से खर्च होखे के रहे, लेकिन बदलाव जरूरी रहे। रितु के प्रस्ताव प लईकी मान गईल आ स्कूल के पढ़ाई बीच में छोड़ चुकल 25 छात्रा के पढ़ावे शुरू क देलस। रितु के मेहनत रंग ले आईल अवुरी 25 में से 12 छात्रा 2015 के मैट्रिक परीक्षा में बहुत बढ़िया अंक के संगे पास हो गईली।\nशिक्षा के हालत में सुधार के बाद रितु के अगिला कदम रहे - खुला में शौच, घरेलू हिंसा अवुरी भ्रूण हत्या के रोकल। एकरा खाती रितु गांव के लोग के संगे बहुत बेर बात कईली आ मनोरंजन के संगे ओ लोग के समझावे के प्रयास करत कुछ हद तक एकरा प लगाम लगावे में सफल भईली।\nरितु के मेहनत, लोग के सहयोग अवुरी सरकारी योजना के तहत मिलल मदद से पंचायत के हरेक घर में शौचालय बनल आ सिंहवाहिनी पंचायत अक्टूबर 2016 में खुला में शौच से मुक्त गांव घोषित हो गईल।\nएही बीच पाता चलल कि सिंहवाहिनी पंचायत खाती विद्युतीकरण योजना के मंजूरी मिल चुकल बा लेकिन ओकरा के लागू नईखे कईल। रितु गांव के लोग समझा-बूझा के एगो अभियान शुरू कईली। अभियान के सफल भईल आ आखिरकार करीब 80 घर वाला सिंहवाहिनी पंचायत में बिजली के बल्ब आ पंखा के इस्तेमाल शुरू हो गईल।\nएह समय तक रितु दिल्ली में अपना पति के संगे रहत रहली अवुरी समय-समय प सिंहवाहिनी आवत रहली। लेकिन अलग-अलग अभियान अवुरी गांव खाती करे के जुनून के चलते अब रितु के जादे समय गांव में बीते लागल रहे। अब रितु के लागल कि जदी उ सचमुच अपना सपना के पूरा कईल चाहतारी, जदी सचमुच गांव के स्थिति में बदलाव ले आवल चाहतारी, त उनुका स्थायी तौर प गांव में रहे के चाही।\nरितु आगे बढ़ली आ अपना निजी पईसा से सड़क के गड़हा भरवावे लगली। रितु के ए कदम से गांव के लोग के उत्साह बढ़ल अवुरी उहो लोग ए काम में सहयोग देवे शुरू क देले। आज सिंहवाहिनी पंचायत के हरेक कच्चा सड़क पीसीसी बिया।\nरितु अपना परिवार से बात कईली। पति अवुरी बच्चा के सहमति आ समर्थन से रितु अब गांव में रहे के फैसला क लेली। परिवार के सहयोग आ समर्थन से रितु आगे बढ़ली आ दिल्ली के आराम वाली जिंदगी छोड़ के गांव में बस गईली।\nगांव के अपना जीवन के मकसद बनावे वाली रितु के पछिला काम से उत्साहित गांव के लोग उनुका के 2016 में मुखिया के चुनाव लड़े के कहले। हालांकि रितु के मंशा कबहूँ चुनाव लड़े चाहे राजनीति में जाए के ना रहे लेकिन गांव के लोग कहला-सुनला प रितु तैयार हो गईली आ मुखिया के चुनाव में करीब 76 प्रतिशत वोट के संगे विजयी भईली।\nमुखिया बनला के बाद रितु के पहिला चुनौती गांव के खुला में शौच से मुक्त करावल रहे। रितु एकरा खाती गांव के कुछ महिला के संगे एगो समूह बनवली, जवन कि भोर में4बजे के करीब गांव से निकले वाला राह प खड़ा रहत रहली आ शौच खाती जात महिला-पुरुष के समझावे-बूझावे से लेके अयीसन ना करे के क़हत रहली ।\nरितु बी.एड. कईला के बाद बोकारो के एगो निजी स्कूल में टीचर नोकरी करेवाली गांव के लईकी से बात कईली आ ओकरा के बोकारो में मिलत वेतन से जादे वेतन के संगे गांव के स्कूल में पढ़ावे के प्रस्ताव दिहली। इ पूरा पईसा रितु अवुरी उनुका परिवार के निजी खाता से खर्च होखे के रहे, लेकिन बदलाव जरूरी रहे।\nएकरा अलावे उ जिलाधिकारी से मिलिके अपना पंचायत के हरेक घर में एक शौचालय (करीब 2000 शौचालय) बनावे खाती कहली। रितु के मेहनत, लोग के सहयोग अवुरी सरकारी योजना के तहत मिलल मदद से पंचायत के हरेक घर में शौचालय बनल आ सिंहवाहिनी पंचायत अक्टूबर 2016 में खुला में शौच से मुक्त गांव घोषित हो गईल।\nरितु ए मिशन के पूरा होखला के बाद सड़क के ओर बढ़ली। सरकारी फ़ंड में देरी अवुरी ए मामला में गांव के लोग रुख रितु के राह के पहिला रोड़ा बनल। एक ओर सरकार से फ़ंड ना मिलल त दोसरा ओर गांव के लोग अपना निजी पईसा के सड़क प खर्च करे खाती तैयार ना रहले। रितु आगे बढ़ली आ अपना निजी पईसा से सड़क के गड़हा भरवावे लगली। रितु के ए कदम से गांव के लोग के उत्साह बढ़ल अवुरी उहो लोग ए काम में सहयोग देवे शुरू क देले। आज सिंहवाहिनी पंचायत के हरेक कच्चा सड़क पीसीसी बिया।\nसड़क के काम के बाद रितु के निशाना प अगिला चीज़ रहे - सार्वजनिक वितरण प्रणाली उर्फ राशन में होखत गड़बड़ी के रोकल। क्षेत्र के बीडीओ अवुरी डीलर ए मामला में कुछूओ सुने के तैयार ना रहले। अब एगो बड़ अभियान रितु के इंतज़ार करत रहे। रितु अपना पंचायत के करीब 14000 लोग के राशन कार्ड जमा करे के काम शुरू क देली।\nपंचायत में व्यावसायिक प्रशिक्षण केंद्र खोले खाती रितु कुछ गैर सरकारी संस्था (एनजीओ) के सहयोग लिहली आ गांव में व्यावसायिक प्रशिक्षण केंद्र शुरू हो गईल। आज ए प्रशिक्षण केंद्र से ट्रेनिंग ले चुकल बहुत लोग अपना पैर प खाड़ा बाड़े अवुरी आपन रोजी-रोटी चलावतारे।\nराशन कार्ड जमा होखला के बाद रितु के टीम हरेक परिवार के जरूरत के मुताबिक राशन तय कईलस अवुरी कोटा से ओकर मिलान कईलस। ए काम के पूरा होखला के बाद रितु विस्तृत ब्यौरा के संगे जिलाधिकारी से भेट कईली आ उनुका राशन में होखत गड़बड़ी के जानकारी दिहली। रितु से मिलल जानकारी के जांच कईला के बाद जिलाधिकारी कार्रवाई करत भ्रष्ट अधिकारी आ डीलर के हटा देले आ नतीजा में राशन के सप्लाई में मूलचूक सुधार हो गईल।\nएह बीच धमकी, अपमान अवुरी तमाम प्रकार के 'बिहारी रंगदारी' आ 'गुंडई' से रितु के डेरवावे, धमकावे के प्रयास भईल लेकिन एकरा से रितु प कवनो असर ना भईल। अभी तक के काम में तमाम प्रकार के बाधा से जान-पहचान क चुकल रितु के अगिला कदम रहे गांव में व्यावसायिक प्रशिक्षण केंद्र। अयीसन व्यावसायिक प्रशिक्षण केंद्र जहां महिला के सिलाई-बिनाई आ पुरुष के मोबाइल, टीवी रिपेयर के ट्रेनिंग दिहल जाए।\nए काम में रितु कुछ गैर सरकारी संस्था (एनजीओ) के सहयोग लिहली आ गांव में व्यावसायिक प्रशिक्षण केंद्र शुरू हो गईल। आज ए प्रशिक्षण केंद्र से ट्रेनिंग ले चुकल बहुत लोग अपना पैर प खाड़ा बाड़े अवुरी आपन रोजी-रोटी चलावतारे।\nसिंहवाहिनी पंचायत खाती विद्युतीकरण योजना के मंजूरी मिल चुकल रहे लेकिन ओकरा के लागू ना कईल रहे। रितु गांव के लोग समझा-बूझा के एगो अभियान शुरू कईली। अभियान के सफल भईल आ आखिरकार करीब 80 घर वाला सिंहवाहिनी पंचायत में बिजली के बल्ब आ पंखा के इस्तेमाल शुरू हो गईल।\nएही बीच अगस्त 2017 में सीतामढ़ी समेत बिहार के बहुत इलाका भयंकर बाढ़ के चपेट में आ गईल। रितु खाती इ समय सबसे मुश्किल रहे। काहेकी अब ना त सरकारी अधिकारी से लड़े के रहे, ना गांव के परंपरा के खिलाफ लोग के समझावे के रहे। अब सोझा से प्रकृति रहे आ ओकरा से लड़ के जीतल संभव ना रहे। रितु आ पंचायत के लोग रात-दिन राहत बचाव के काम में जुटले आ लोग के राहत शिविर तक पहुंचावल गईल।\nरितु के अपना काम खाती 2016 में 'उच्च शिक्षित आदर्श युवा सरपंच' पुरस्कार से सम्मानित कईल गईल। ए सम्मान के पावे वाली रितु बिहार के पहिला मुखिया बाड़ी।\nरितु राजनीति के घिनावन अवुरी दुष्ट चेहरा प चमकत उ सितारा बाड़ी जवन कि एक बेर से राजनीति में भरोसा पैदा करता। भ्रष्टाचार, अपराध अवुरी ढकोसला के सहारे चलत देश के राजनीति में रितु उ स्थान हासिल कईले बाड़ी, जहां सबकुछ लगभग आदर्श स्थिति में बा। रितु के अपना काम खाती 2016 में 'उच्च शिक्षित आदर्श युवा सरपंच' पुरस्कार से सम्मानित कईल गईल। ए सम्मान के पावे वाली रितु बिहार के पहिला मुखिया बाड़ी।\nFirst Update: 17 January, 2018 05:01 PM


छपरा समाचार, ३ फरवरी १४ – टटका खबर\nFeb 4, 2014 छपरा\nअमनौर के मुड़ा गाँव के सतीश दुबे अपना गाँवे के कुछ लोग प अपना लइकी के अपहरण करे के आरोप लगवले बाड़े. तीस जनवरी के जब उ दिशा मैदान खातिर निकलल रहे तबहिए कुछ लोग ओकरा के उठा ले गइल.\nछपरा के सियार मरवा टोला में छापा मार के पुलिस तीन गो शराब भट्ठी भसा दिहलसि आ शराब बनावे के सामान जब्त कइलसि. केहू के गिरफ्तार करे मे सफलता ना मिलल.\nसीतलपुर हिन्दी कॉलेज अपना कर्मचारियन के वेतन भुगतान करे ला केन्द्रीय हिन्दी निदेशालय (मानव संसाधन विकास मंत्रालय) से 12 करोड़ रुपिया के डिमांड कइले बावे. कॉलेज प्रशासन के कहना बा कि वेतन भुगतान करे लायक धन ओकरा खाता में नइखे.\nकेन्द्र सरकार महिला स्वयं सहायता समूहन के अब सात रुपिया सैकड़ा सालाना सूद प कर्जा दिवाई. एह बाबत एलान करत केन्द्रीय मंत्री जयराम रमेश कहलन कि बिहार, यूपी समेत देश के डेढ़ सौ जिला में एह सुविधा के शुरुआत होखी. एह में बिहार के रोहतास, पश्चिमी चंपारण समेत एगारह जिलन के चुनल गइल बा.\nपटना में सात से नौ फरवरी ले सूफि संगीत महोत्सव के आयोजन होखी जवना में छह देश, स्पेन, डेनमार्कम इरान, स्वीडेन, बांगलादेश आ पुर्तगाल, के कलाकार आपन कला परोसिहें. मुख्य आयोजन एसके मेमोरियल हॉल आ प्रेमचंद रंगालय में होखी.\nसुशील मोदी बतावत बाड़े कि भाजपा लोकसभा चुनाव में उपेन्द्र कुशवाहा के समता पार्टी से समझौता क सकेले. एह बारे में बतियावल जात बा.\nसमस्तीपुर जंक्शन प मंगल का साँझ कटिहार जात आम्रपाली एक्सप्रेस का उपर फुट ओवर ब्रिज के कुछ हिस्सा टूट के गिर गइल जवना से कई गो डिब्बा के नुकसान चहुँपल बा. एह दुर्घटना का बाद कई घंटा ले रेल यातायात मे बाधा पड़ल.\nबेगूसराय के छौराही बाजार में यूको बैंक रुपिया ले जात गाड़ी से कुछ डकैत पचास लाख रुपिया लूट ले गइले. गाड़ी के सुरक्षा में लागल होमगार्ड के जवना गोली से घवाहिल हो गइल बा.\nपूर्वी चंपारण के ढाका प्रखंड के करमावा पंचायत के पिछला मुखिया प पंचायत शिक्षक नियोजन के कागजात ना सँउपे का चलते मुकदमा दर्ज भइल बा.\nबेतिया जेल से दु गो कैदी फरार


बिहार पर जादू कर दिहलन नीरज यादव – Anjoria\nभोजपुरी फिलिम ‘प्रतिघात’ से एगो नया आ जबरदस्त खलनायक के आगम भइल बा सिनेमा भोजपुरी में. ई हउवें नीरज यादव अहिरा. पिछला दिने बिहार में रिलीज भइल भोजपुरी फिलिम ‘प्रतिघात’ में नीरज मुख्य खलनायक बाड़ें. आ नीरज यादव के खूंखार खलनायकी दर्शकन के बहुत पसंद आइल बा. एही से लागत बा कि अपना पहिलके फिलिम ‘प्रतिघात’ से बिहार पर जादू कर दिहले बाड़न नीरज यादव.\nनीरज यादव अहिरा के पर्सनालिटीए अइसन बा जे कवनो दर्शक के रोंआ खड़ा करा दी. कहे ला त ‘प्रतिघात’ महिला प्रधान फिलिम ह बाकिर सभे कहत बा कि फिलिम के प्लस प्वायंट बाड़ें नीरज यादव अहिरा.\nअनुभव मोशन पिक्चर्स के एह फिलिम के निर्देशक राष्ट्रीय पुरस्कार विजेता आनंद डी. गहतराज हउवें.


संघी चाल में अझूरा गइल तबलीगी जमात – Anjoria\nमार्च 31, 2020 उलटबाँसि, कोरोना, तबलीगी जमात, मुसलमान\nएकरा पहिले कि रउरा आगे पढीं साफ क दीहल जरुरी बा कि ई उलटबाँसि ह, एकरा के सीरियसली लिहला के जरुरत नइखे.\nदेश के सिकूलर, लिबरल, पत्तलकार, विपक्ष सभे एह बाति के मानी कि संघ के योजना बहुते दूर से निशाना साधेला. जवन संगठन एक दिन में पूरा देश में गणेश जी के मूर्तियन के दूध पिए वाला बनादेखा सकेला ऊ आपन मकसद साधेला कवनो हद ले जा सकेला. सभे मानेला कि अपना शुरुआती दिने से संघ भारत के हिन्दू राष्ट्र बनावे के योजना ले के काम करत बावे. उ त धन्न मानीं कि जबाहर लाल आ मोहनदास गाँधी के कि मजहब का आधार पर देश के बँटवारा भइला का बादो मुसलमानन के एहिजा रहे, फरे-फुलाए के मौका दिहल गइल. आ मुसलमानो जम के फरलें फुलइलें एह देश में. पिछलका पीएम मनमोहन सिंह त इहाँ ले मानत रहलें कि एह देश पर पहिला हक मुसलमानने के होला.\nबाकिर संघ एह बाति के कबो ना मनलसि. आ एह तरहे ना त ओ तरहे देश से मुसलमानन के हटावे के आपन चाल चलत आइल बावे. गाँधी-नेहरु पूरा कोशिश कइलें आ अइसन खाका बनवलें कि एह देश में कबहियों हिन्दू चैन से ना रह पावे. देश के इलिहास एह तरह से लिखल-लिखावल गइल कि मुगल शासन के देश के सुनहुला काल कहाइल, अकबर जइसन विदेशी शासक के दि ग्रेट कहल गइल आ आजादी ला लड़े वाला महाराणा प्रताप के हैसियत एगो बागी से अधिका के ना बने दीहल गइल. हिन्दूवन पर रोक लगा दीहल गइल कि उ लोग स्कूल-कॉलेज में गीता, वेद, पुराण ना पढ़ा सके बाकिर मुसलमानन के मदरसा में कुरान जरुर पढ़ावल जाई. देश के हिन्दूवन के मंदिरन पर सरकार के कब्जा रही आ ओकरा मिले वाला दान के इस्तेमाल सरकार गैर हिन्दू मजहबन के बढ़ावे ला इस्तेमाल कइल जाई. कांग्रेसी राज में ई व्यवस्था अतना पोढ़ बनावल गइल कि सात बरीस से सरकार पर काबिज भइला का बादो भाजपा एह व्यवस्था के आजु ले ना बदल सकत. ऊ त कुछ कमी रह गइल रहे जे धारा 370 आ 35 ए के बहुते आराम से हटा दीहल गइल बाकिर भाजपा सरकार के बेंवत नइखे कि ऊ धारा 30ए के हटवा सके.\nएह सभ का बावजूद संघ हार माने वाला नइखे. ओकरा मालूम बा कि मुसलमान अपना मजहब के कवनो बाति से उपर राखेला आ ओकरा के मजहब का नान पर साधल जा सकेला. अपना एही मकसद पुरावे खातिर मोदी अपना दोस्त जिनपिंग का साथे मिल के देश दुनिया में कोरोना पसरवा दिहलें. सभे देख सकेला कि एह वायरस के मार से पूरा दुनिया के ईसाई आ मुसलमानन के जान जा रहल बा. कोरोना से मरे वालन में बहुते अधिका मुसलमाने आ ईसाई बाड़ें. बहुते कम हिन्दू कोरोना के शिकार बनल बाड़ें.\nसरकार के मालूम रहुवे कि तबलीगी जमात के मुलाकात हमेशा चलत रहेला. देश के हर मरकज में रोजे मुसमानन के भीड़ जुटेले. ओकरा इहो मालूम रहुवे कि कुछ विदेशी मुसलमान इमाम मुफ्ती कोरोना के शिकार बाड़ें. एकरा बावजूद पासपोर्ट वीसा ले के हिन्दुस्तान आवे वाला एह विदेशी मुसलमानन के हवाई अड्डा पर ना रोकल गइल आ ओह लोग के आराम से पूरा हिन्दुस्तान के मस्जिदन में आजादी से जाए के मौका दीहल गइल. प्रशासन बहुते आराम से अपना चाल में ओह लोग के फँसा दिहलसि. अपना मजहब का आगा मुसलमानन कवनो खतरा बीमारी के भाव ना देव. ऊ त अपना मकसद ला फिदायिन ले बने ला तइयार रहेला. बेचारा सोझबउक मुसलमानन एह संघी चाल के ना समुझ पवलें आ शिकारी आएगा, जाल बिछाएगा, दाना डालेगा, पर लोभ से उसमें फँसना नहीं वाला सीख याद रखला का बावजूद मुसमानन एह जाल में फँसत चलि गइल.\nमोदी सरकार अतना सावधानी जरुर रखलसि कि हिन्दुवन के एह कोरोना से बचा लीहल जाव. एकरा खातिर ऊ जनता कर्फ्यू के एलान कइलसि आ ल़ॉकडाउन ले लगा दिहलसि. बाकिर छिटपुट जगहा छोड़ के कवनो जगहा मुसलमानन के मस्जिदन में जुट के नमाज पढ़े से रोके कड़ाई ना कइल गइल. आ अब मुसलमानन का बीच कोरोना बढ़िया से जड़ जमा लिहले बावे. अब ई बेमारी बड़हन पैमाना पर मुसलमानन के अपना जकड़ में ले के मार डाली आ सोझबक मुसलमान एह संघी चाल के ना समुझ के अपना मजहब का नाम पर जान देत रहीहें.\nअगर सरकार ईमानदार बिया त उ बतावे कि कोरोना से मरे वाला लोगन में कतना हिन्दू बाड़ें, कतना मुसलमान. कतना हिन्दू आ कतना मुसलमान के कोरोना अपना कोरा में ले लिहले बावे. बाकिर सभे इहो मानी कि सरकार कबो ई आंकड़ा ना जारी करी. कही कि बीमारी आ आतंकवाद के कवनो धरम मजबह ना होला आ ऊ केहू के ध सकेला. एहसे मजबही आधार पर कोरोना के आंकड़ा ना जारी कइल जा सके.\nत ई उलटबाँसि कइसन लागल, बतावल मत भुलाएब.


सऊदी दूतावास में ही पत्रकार खशोगी के मौत – Bhojpurikhoj.Com\nसऊदी दूतावास में ही पत्रकार खशोगी के मौत\nलगभग दू सप्ताह बाद सऊदी अरब के सरकार लापता पत्रकार जमाल खशोगी के बारे में स्वीकार कर लिहलस की तुर्की स्थित सऊदी वाणिज्यिक दूतावास में पत्रकार खशोगी के हत्या हो गइल रहे.\nसऊदी अरब अब तक के सबसे कठिन अंतरराष्ट्रीय संकट से गुजर रहल बा. जमाल खशोगी2अक्टूबर के दिन तुर्की स्थित सऊदी वाणिज्यिक दूतावास में अपना शादी के खातिर जरूरी कागजात लेबे गइल रहलें.\nमीडिया रिपोर्ट्स के अनुसार खशोगी के आखिरी बार दूतावास में जात देखल गइल रहे अउर उ बाहर ना अइलें. लेकिन सऊदी सरकार ऐसे पहिले लगातार दावा करत रहे कि पत्रकार खशोगी दूतावास से बाहर चल गइल रहलें.\nउधर तुर्की सरकार जांच कर रहल बिया. तुर्की के अनुसार सऊदी के विशेष एजेंट दूतावास में ही सऊदी पत्रकार के हत्या कर दिहलें.\nअमेरिकी राष्ट्रपति डोनल्ड ट्रम्प पहिलहीं कह चुकल बाड़ें कि अगर पत्रकार के मौत में सऊदी के हाथ साबित भइल त अमेरिका सऊदी अरब पर प्रतिबंध लगा दिही. लेकिन अंतरराष्ट्रीय समुदाय के अनुसार सऊदी अरब के सबसे बढ़ समर्थकन में डोनल्ड ट्रम्प भी शामिल बाड़ें.\nअमेरिकी के प्रतिबंध वाली धमकी के बाद सऊदी अरब स्वीकार कर चुकल बा कि पत्रकार खशोगी के हत्या सऊदी दूतावास में सऊदी अधिकारियन के ही द्वारा भइल.\nसऊदी अरब के अटार्नी जनरल शेख साद अल मोजेब के अनुसार वाणिज्यिक दूतावास में ‘चर्चा’ तकरार में बदल गइला के बाद जमाल खशोगी के मौत हो गइल. लेकिन अटर्नी जनरल खशोगी के शव के बारे में कवनो भी जानकारी मीडिया के ना दे पवले.\nसऊदी अरब के अटार्नी जनरल द्वारा जारी बयान के अनुसार ‘ वाणिज्यिक दूतावास में खशोगी से मिले आइल लोगन में चर्चा के बाद बहस आ विवाद में पत्रकार के हत्या हो गइल. ईश्वर उनकी आत्मा के शांति दें.’\nउधर अमेरिका अब सऊदी अरब पर कार्रवाई करी या फिर सऊदी अरब अब भी डोनल्ड ट्रम्प के चहेता देश बनल रही, ई शायद अब मोल भाव के राजनीति पर भी केंद्रित हो सकेला.\nसऊदी अरब के पत्रकार जमाल खशोगी के तुर्की स्थित सऊदी वाणिज्यिक दूतावास के अंदर सऊदी अधिकारियन द्वारा मार दिहला के घटना के बाद पत्रकारन के स्थिति ढेर निमन नइखे ई सोचल जा सकेला. आप लोगन के बता दिहल जाव कि खशोगी सऊदी अरब के क्राउन प्रिंस के धुर अलोचकन में शामिल रहलें.\nसऊदी छोडला के बाद खशोगी अमेरकी न्यूज़ पेपर खातिर काम करत रहलें.\nTags: जमाल खशोगी, पत्रकार हत्या, विशेष\nPrevious ठेंठ भोजपुरी अन्दाज में शुरू भइल भोजपुरी खोज डॉट कॉम\nNext एक्सक्लुसिव: लूलिया गर्ल निधि झा और विश्वजीत विशु के जूनून के शूटिंग शुरू


शुभम तिवारी संग रिंकु घोष के ठुमका – Anjoria\nसिनेमा भोजपुरी के युवा सितारा शुभम तिवारी आ सुपरहिट अदाकारा रिंकु घोष का ठुमका भोजपुरिया दर्शकन के खूबे भावत बा. दर्शक शुभम आ रिंकु के ठुमका के मजा हालिया प्रदर्शित ‘भईया हमार दयावान’ में उठावत बाड़े जवन पिछला हफ्ता से मुंबई के पचीसन सिनेमाघरन में देखावल जात बा. एह फिल्म के बहुते बढ़िया रिस्पांस मिलल बा.\n‘भईया हमार दयावान’ में शुभम आ रिंकु घोष पर जबरदस्त गाना फिल्मावल गइल बा. अनेके बेहतरीन सीनो बावे एह जोड़ी के. फिल्म में ई जोड़ी मियाँ बीबी का रूप में बा.\nशुभम तिवारी के अगिला फिलिम जवन रिलीज होखे वाली बा ऊ हवे ‘कलुआ भईल सयान’.


भोजपुरी लघु कथा "वसीयतनामा" | जोगीरा\nHome भोजपुरी साहित्य भोजपुरी कथा-कहानी भोजपुरी लघु कथा “वसीयतनामा”\nभोजपुरी लघु कथा “वसीयतनामा”\nहकासल, पिआसल, हैरान, परसान, डेराइल, घबराइल, रोवत आ बदहवास पूनम एगारहवाँ तल्लता के फ्लैट नंबर 111 के बाहरे से भागत सीढी से दउरत बारहवाँ तल्ला पर पहुँच के फ्लैट नम्बर 121 के दरवाजा जोर जोर से पिटे लगली, मुंह से कुछ कहल चाहत रही बाकिर आवाज रुन्हा गईल रहे. दरवाजा के पिटला के आवाज जय राम सिंह के कान में पंहुचल उ आपन दरवाजा पर लागल कैमरा से घर के भीतरी लागल स्क्रीन पर पूनम के एह हालत के देखते चउक गइले. लुंगी आ गंजी पहिरले उ दरवाजा ओरी लफत छिटकिल्ली खोल देलें .\nजय राम सिंह पुनम के घबरायिल देख के खुदे घबरा गइले आ तोख आवाज में पुछले – पूनम ! का भईल रे ?\nभैया जी, देखि ना दू दिन पर हम काम पर आइनी ह, हमर छोटका बेटा के तबियत ख़राब रहे, आजू काम पर अइनी ह त देखनी ह कि आंटी जी के दरवाजा बंद बा, दू दिन से दूध आ अखबार बाहरे पडल बा. मोबाइल बाजते नइखे आ लैंड लाइन घनघनात बा बाकिर घर में कवनो सुर-खार नइखे बुझात. दरवाजो खटखटा लेनी बाकिर कवनो आवाज नइखे !\nजय राम सिंह एक सेकंड ला आंख मुनले आ फेर पूनम के संगे संगे फ्लैट नम्बर 111 पर सीढीये से आंटी जी यानी मिसेज सेन के दरवाजा पर पहुच गईले. पूनम मिसेज सेन के घर में नौकरानी रहली . मिसेज सेन डॉ सेन के मरला के बाद दिल्ली के चिंतरंजन पार्क के घर छोड़ी रोहिणी के सेक्टर 16 के जय काली माता सोसाइटी के फ्लैट में रहे लागल रही. एह सोसाइटी में बंगाली लोग रहे ओहमे के केतना ढेर लोग के डॉ सेन के साथे सरकारी हॉस्पिटल में डॉक्टर से रिटायर्ड रहले . जबकि मिसेज सेन दिल्ली विश्वविद्यालय से सेवा प्रोफेसर पद से सेवा निवृत रहली .\nमिसेज सेन के दू गो बेटा आ एगो बेटी रहलें . बड़का बेटा आस्ट्रेलिया में आ छोटका सिंगापूर में बाकिर बेटी अमेरिका में सेटल रहे लोग. मिसेज सेन अकेले जिनगी काटत रही. डॉ सेन के जिनगी तक सब ठीके रहे बाकिर डॉ सेन के मउगत के बाद उ अकेला महसूस करे लगली. बेटा- बेटी साल – दू- साल में कबो एकाध दिन ला आ जाए लोग. बाकिर तिनु जाने में केहू आपन माई के अपना संगे रखे के तैयार ना रहे लोग. ए गो माई तीन गो बचवन के पोस लेली बाकिर तीन गो बच्चा एगो माई के ना सेवा ना कर सकस.\nएगो जय राम सिंह रहलें जेकरा से मिसेज सेन के बात चित रहे आ उनकर बाल बच्चा उनका के जाने लोग. हाड़ी बीमारी में जय राम बाबु मिसेज सेन के डॉ के देखावस आ इलाज आ दवा -बीरो करावस.\nपूनम के साथे जय राम बाबू दरवाजा पिटले बाकिर कवनो जबाब ना रहे. खैर दिल्ली पुलिस के खबर करल गईल. जय राम जी मिसेज सेन के बेटा बेटी के फ़ोन कइले. बाकिर बड़का बेटा कहले हमार बेटी के मेडिकल के परीक्षा बा. छोट जाने कहले हमार ऑफिस के अर्जेंट काम बा, हम दू सप्ताह बादे फ्री होखब उहे बेटी आपन दूल्हा के व्यस्तता के बहाना बना के एक महिना के समय मंगली.\nखैर पुलिस दरवाजा तूर देलस, मिसेज सेन के मौत हो चुकल रहे. लाश से बदबू उठे लागल. सोसाइटी के लोग डरे ना आवत रहस. जय राम सिंह आपन सगा सम्बन्धी के मदद से मिसेज सेन के अंतिम संस्कार कइले.\nठीक एक महिना बाद मिसेज सेन के दुनु बेटा आ एगो बेटी दिल्ली आइल लोग. घर के शांति पाठ करवलें आ सांझ खा परिवार के वकील राजदीप मुखर्जी के घरे बोलवलस लोग. प्रॉपर्टी पर तीनो जाना के दावा रहे. आठ बजत होई रात के, सोसाइटी के अध्यक्ष आ कुछ कार्यकारी सदस्य आ साथ में जय राम सिंह भी मिसेज सेन के फ्लैट में रहे लोग. उहाँ मिसेज सेन के बेटा-बेटी बा बेसब्री से वकील मुखर्जी साहेब के इंतजार करत रहे लोग.\nएतने में मुखर्जी साहेब आ गईले. बगली में एगो फाइल रहे . प्रॉपर्टी के हिसाब किताब होखे लागल .\nचितरंजन पार्क वाला बंगला हम लेम – बडकू कहलें,\nहई रोहिणी वाला फ्लैट हम लें – छोटकु कहलें,\nबेटी कहली कि हमरा बैंक बैलेंस दे दिहल लो.\nवकील मुखर्जी साहेब भरल सभा में कहलें – सुनी सभे, मिसेज सेन आपन वसीयत लिख के मरल बाड़ी. हई वसीयत के कागज़ बा. चितरंजन पार्क के बंगला आ रोहिणी के फ्लैट उनका मरला के बाद अनाथालय के दे दिहल जाई, बैंक बैलेंस में2करोड़ के नगदी बा जवन वृद्धाआश्रम के दान में दिहल जाई.\nमिसेज सेन के वसीयतनामा के मजमून सुन के उनकर एन आर आई बचवन के होश पख्ता हो गईल. जय राम सिंह सोच में डूबल सोचत रहलें बाल बचवन के चाल के जवन हिसाब मिसेज सेन कइली उ साईंत उचित रहे.\nकथाकार – संतोष पटेल\nभोजपुरी लघु कथा\nपिछला लेखBhojpuri Film Lahu Pukarela Released today in Bihar & Jharkhand\nअगिला लेखभोजपुरी फिल्म “पैसा बोलता है” और “सन्यासी” का मुहूर्त\nबुढ़ऊ के बियाह | भोजपुरी कहानी | संजीव कुमार सिंह\nसुशांत शर्मा जी के लिखल कहियो आवs ना हमरो मकान चिरई\nभोजपुरी कहानी अनोखा रिस्ता | सौरभ भोजपुरीया\nभोजपुरी कहानी कासे का हो गइल | हीरा प्रसाद ठाकुर\nविवेक सिंह के लिखल भोजपुरी कहानी दुमुहानी\nबाथा : दिलीप पैनाली\nघबड़ाना, बेचैन होना\nरवि किशन एलेवन की लगातार दूसरी हार\nKhoon Pasina- New Bhojpuri movie


Bhojpuri Spl: बंगाल के मुख्यमंत्री के भतीज पतोह से सीबीआई के पूछताछ\nसीबीआई अभिषेक बनर्जी के साली मेनका गंभीर से विस्तार से तीन घंटा ले कई गो सवाल करुए, जानकारी लिहुए. आरोप बा कि अभिषेक बनर्जी के पत्नी रुजिरा का लगे थाईलैंड के पासपोर्ट बा. खास बात ई बा कि रुजिरा आ मेनका का घरे जाके सीबीआई पूछताछ करतिया.\nLast Updated: February 23, 2021, 5:15 PM IST\nबंगाल में पिछला कुछ दिन से कई गो चौंकाऊ घटना घटि रहल बाड़ी सन. अब देखीं- विधानसभा चुनाव से पहिलहीं पश्चिम बंगाल में सीबीआई एगो बड़ कदम उठवले बिया. कोयला घोटाला के जांच के दौरान सीबीआई टीम पिछला मंगर के मुख्यमंत्री ममता बनर्जी के भतीजा अभिषेक बनर्जी के घरे जाके अभिषेक के पत्नी रुजिरा नरुला बनर्जी से पूछताछ डेढ़ घंटा पूछताछ करुए. ओकरा पहिले सनिचरे का दिने सीबीआई रुजिरा के नोटिस दे आइल रहुओ. आ खाली अभिषेक बनर्जी के पत्नी के ही ना उनका सालीओ के माने रुजिरा बनर्जी के बहिन मेनका गंभीर से भी पूछताछ कइले बिया. शायद रुजिरा आ मेनका से फेर पूछताछ हो सकेला.\nसीबीआई अभिषेक बनर्जी के साली मेनका गंभीर से विस्तार से तीन घंटा ले कई गो सवाल करुए, जानकारी लिहुए. आरोप बा कि अभिषेक बनर्जी के पत्नी रुजिरा का लगे थाईलैंड के पासपोर्ट बा. खास बात ई बा कि रुजिरा आ मेनका का घरे जाके सीबीआई पूछताछ करतिया. ना त बंगाल के बड़े- बड़े नेता लोगन के सीबीआई आफिस में बोलावत रहलि ह. सभे जानता कि झारखंड के धनबाद आ पश्चिम बंगाल के आसनसोल, पुरुलिया, बांकुरा रेंज में बहुते कोयला के खदान बाड़ी सन. एइजा कई गो अइसन कोयला खदान बाड़ी सन जौन अइसहीं परल बाड़ी सन भा एकदम बंदे बाड़ी सन. एकरा अलावा ईसीएल (ईस्टर्न कोलफील्ड लिमिटेड) के खदान त बड़ले बाड़ी सन. आरोप बा कि एह कुल खदानन से अवैध कोयला के कारोबार अरबों रुपया के हो रहल बा. मंगर का दिने मुख्यमंत्री ममता बनर्जी एगो कार्यक्रम में जाए के पहिले, अपना भतीजा अभिषेक बनर्जी का घरे गउवी आ घर के लोगन से 10 मिनट तक बातचीत करुई. ऊ लोगन के बतउवी कि हम अभिषेक का साथे मजबूती से खड़ा बानी.\nएने ज्योंही ममता बनर्जी अभिषेक के घर से निकलुई, सीबाआई के कई गो अधिकारी दू गो गाड़ी से रुजिरा से पूछताछ करे खातिर पहुंचुअन स. रुजिरा से डेढ़ घंटा पूछताछ भउवे. आरोप बा कि अनूप मांझी, रुजिरा के एकाउंट में रुपया जमा कइले बाड़े. सीबीआई एहू के जांच कर रहल बिया. दू साल पहिले रुजिरा पर आरोप लागल रहे कि ऊ विदेश से दू किलो सोना लेके एयरपोर्ट पर उतरुई त कस्टम के अधिकारी उनुका के रोकि लेले रहुअन स. बाकिर बड़ हस्ती के पत्नी भइला के कारन ऊ छूटि गउवी. सीबीआई के टीम मंगर का दिने रुजिरा बनर्जी से कई गो सवाल करुए. सीबीआई पहीलहीं से सवालन के लंबा लिस्ट तैयार क के आइल रहुए. एह सवालन में कोयला तस्करी में अनूप मांझी से उनकर संबंध कौना तरह के बा? अनूप माझी तोहरा बैंक खाता में पैसे काहें भेजले बाड़े? अनूप माझी के नांव कोयला घोटाला में मुख्य आरोपी के तौर पर सामने आइल बा. रुजिरा बनर्जी पर तीन गो बड़ आरोप लगावल गइल बा. पहिला- कोयला घोटाला में लेन-देना, दोसरा- विदेशी खाता में रकम, तीसरा- नागरिकता विवाद. आरोप बा कि रुजिरा के लगे थाई पासपोर्ट बा.\nत ई कोयला घोटाला ह का? आईं जानल जाउ. सीबीआई पिछला साल 27 नवंबर के ईस्टर्न कोलफील्ड लिमिटेड (ईसीएल) के कई गो अफसरन आ कर्मचारियन के साथे अनूप मांझी उर्फ लाला, सीआईएसएफ आ रेलवे के अज्ञात अधिकारियन के खिलाफ केस दर्ज कइलस. आरोप रहुए कि ईसीएल, सीआईएसएफ, भारतीय रेलवे आ संबंधित अन्य विभागन के अधिकारियन के सक्रिय मिली-भगत से ईसीएल के लीजहोल्ड क्षेत्र से कोयला के अवैध निकासी भइल बा. त सीबीआई मई 2020 में ईसीएल के कई गो लीज एरिया पर टास्क फोर्स लेके छापा डललसि आ एकरा बाद एफआईआर दर्ज कइलस. एह छापा डलला के घरी अवैध खनन आ स्मगलिंग में इस्तेमाल होखे वाली गाड़ी आ कोयला खोदाई वाला उपकरण जब्त भइल रहे.\nएफआईआर में अनूप मांझी उर्फ लाला के अवैध खनन के मुख्य सरगना बतावल गइल रहे. अब देखीं- एकरा बाद सीबीआई 28 नवंबर के दिने बंगाल के 45 जगहन पर छापा मरलस. ओकरा बादे तृणमूल कांग्रेस के सांसद अभिषेक बनर्जी के करीबी युवा तृणमूल कांग्रेस नेता विनय मिश्रा पर भी सीबीआई के छापा परल. विनय मिश्रा के सीबीआई चार हाली तलब कइलस, बाकिर ऊ सीबीआई के सामने आजु तक ले पेश नइखन भइल. सीबीआई विनय मिश्रा के खिलाफ गैर-जमानती वारंट आ लुकआउट नोटिस जारी कइले बिया. आरोप ईहो बा कि अनूप मांझी उर्फ लाला के कुछ लेनदेन अभिषेक बनर्जी के मेहरारू रुजिरा नरूला बनर्जी के बैंक अकाउंट में भइल बा आ ई बैंक अकाउंट विदेश में बा. लोग चाहतारे कि एह मामला के असलियत सबका सामने आओ. मामला साफ होखो कि वास्तविक स्थिति का बा.\nपिछला अतवार से सीबीआई, अभिषेक बनर्जी के पत्नी रुजिरा नरुला बनर्जी आ उनकरा साली मेनका गंभीर के गतिविधि पर पहिले से ढेर गौर करतिया. ई त केहू ना जान पाई कि सीबीआई अभिषेक के पत्नी आ साली से का पुछुए, बाकिर आरोप- प्रत्यारोप के क्रम जारी बा. अभिषेक कहतारे कि उनुका पर बदला के कार्रवाई कइल जाता बाकिर ऊ एकरा से ना डेरइहें आ भाजपा संगे उनुकर लड़ाई अउरी तेज होई. रुजिरा के फर्म “लीप्स एंड बाउंड्स मैनेजमेंट सर्विसेज” संदेह के घेरा में आ गइल बा आ आरोप बा कि ए कंपनी का साथे कुछ लेनदेन भइल बा. जांच के दौरान कुछ लोगन से पूछताछ भइल रहे, ओही में रुजिरा नरुला बनर्जी के नांव सामने अउवे.\nसीबीआई के मन में रुजिरा के फर्म लीप्स एंड बाउंड्स मैनेजमेंट सर्विस पर संदेह उठल बा. उनकरा कंपनी के एकाउंट में कुछ लेनदेन के आशंका बा. सन 2010 में अभिषेक अपना महतारी लता बनर्जी के नांव से लीप्स एंड बाउंड्स नांव वाली एगो फर्म शुरू कइले. साल भर बादे4मई 2011 के एह फर्म के पंजीकरण हो गइल. पंजीकरण के साले भर के भीतर 19 अप्रैल 2012 के अभिषेक एगो दोसर कंपनी लीप्स एंड बाउंड्स प्राइवेट लिमिटेड शुरू कइले. एकरा पांच साल बाद 20 मार्च 2017 के दिने ऊ आपन तिसरकी कंपनी- लीप्स एंड बाउंड्स मैनेजमेंट सर्विसेज, शुरू क दिहले, जौना में रुजिरा बनर्जी आ अभिषेक के पिता अमित बनर्जी भागीदार बा लोग. ई त भइल अभिषेक बनर्जी के बिजनेस के बारे में जानकारी.\nएकरा बाद आरोप के शुरुआत भइल. भारतीय कम्युनिस्ट पार्टी (मार्क्सवादी) माने सीपीएम अगिले साले माने सन 2013 में आरोप लगवलस कि ममता बनर्जी के मदद से अभिषेक बनर्जी अपना फर्म के इस्तेमाल पोंजी योजना खातिर कर रहल बाड़े. सीपीएम आरोप लगवलस कि दुइए साल में अभिषेक बनर्जी के फर्म के कारोबार 300 करोड़ रुपया तक पहुंचि गइल बा. सीपीएम के एह आरोप लगवला के तुरंते बाद अभिषेक बनर्जी कंपनी के निदेशक पद से हटि गइले. त ई त साफ हो गइल कि अभिषेक बनर्जी आ उनुका परिवार के तीन गो कंपनी बाड़ी सन. त मोटामोटी रउरा सब के समुझ में आ गइल होखी कि मामला का बा. त विधानसभा चुनाव के घरी सीबीआई तृणमूल कांग्रेस के सुप्रीमो आ मुख्यमंत्री ममता बनर्जी के भतीजा अभिषेक बनर्जी के पत्नी आ साली से पूछताछ करतिया त जाहिर बा बंगाल के राजनीति में उफान आइल बा. आखिर अभिषेक बनर्जी के स्थान तृणमूल कांग्रेस में नंबर दू के बा. (लेखक विनय बिहारी सिंह वरिष्ठ स्तंभकार हैं.)\nBhojpuri Special: नीतीश कुमार के गोदी में खेलल बाड़े तेजस्वी, आज बाड़ें आमने-स


पंचतंत्र के ज्ञान: दुश्मन प भरोसा करेवाला के बहुत बड़ कीमत चुकावे के परेला\nपंचतंत्र के कहानी त हिन्दी में हमनी के बहुते पढ़ले बानी जा। आज हम सोचनी कि पंचतंत्र के एगो कहानी के भोजपुरी में अनुवाद क के पढ़ल जाय, आखिर भोजपुरी में पढला प कईसन लागता, इ अनुभव भी जरूरी बा।\nएह कहानी में तनिकों बदलाव नईखे कईल गईल, लेकिन भाषा जरूर बदलल बा।पंचतंत्र के कहानी हमनी के जिनगी से जुडल बहुते बात सीखावेला, एही कड़ी में चतुर बिलार के कहानी भी बहुत महत्वपूर्ण कहानी बा। इ कहानी हमनी के बतावेले कि हमनी के आपन दुश्मन से कईसे बाँच के रहे के चाही।\nकहानी के पात्र बाड़े..... चिड़िया, खरगोश अवरू बिलार ..... एगो पेड़ प चिड़िया घोसला बना के रहत रहे। एक दिन उ दाना-पानी के इंतजाम करे एगो खेत में पहुंचल। खेत में खाड़ फसल के उ खूबिए मजा से खाये लागल। उ खाये में अतना मस्त भ गईल कि राती के पेड़ प लौट के आवे के भी बात भुला गईल।\nजब खेत में खईला अवरू मौज-मस्ती से मन भर गईल त ओकरा अपना घोंसला के याद आईल। याद आइल, त का रहे झट से अपना घोंसला देने चलल।ऐने सांझ के एगो खरगोश ओह पेड़ के भीरी आईल जहवां चिड़िया के घोंसला रहे। पेड़ भी छोटे रहे। ऐह से खरगोश उ घोसला में झांक के देखलस, देखलस त पता चलल कि इ घोंसला त खाली बाटे। घोंसला अतना जरूर बड़ रहे कि उ खरगोश आराम से ओह घोसला मे रह सकत रहे। खरगोश के बनल बनावल घोसला पसंद आ गईल अवरू उ ऐह घोसला में रहे के मन बना लिहलस।\nकुछ दिन बाद उ चिड़ा खा-खा के मोटा ताजा बन गईल लेकिन फेर ओकरा आपन घोसला के याद आवे लागल अवरू उ लवटे के मन बना लेलस। जब लौट के आईल त देखलस कि ओह घोसला में त एगो खरगोश आराम से बईठल बाटे। खरगोश के देख के चिड़िया के बाड़ा खीस बरल।\nउ खरगोश से कहलस - 'चोर कहींके, हम ना रनिहऽ, त तू हमरा घोसला में घुस गईल बाड़े? चल निकल हमरा घर से, तोहरा तनिको लाज नईखे लागत?'खरगोश शान्ति से जवाब देलस, 'काहां के तोहार घर? कईसन तोहार घर? इ त हमार घर हटे। पागल हो गईल बाड़ू तू। अरे! कुआं, तालाब भा पेड़ एक बेर छोड़ के केहु जाला, त आपन हक भी गवां देला। ऐहिजा जबले बाड़ू, तबहिए ले आपन बा आ जब छोड़ के कतही चल गईलू त ओह में केहु रह सकता। ऐह से अब इ घर हमार ह। बेकार में हमरा के तंग जन कर।'\nअतना बात सुन के चिड़िया कहे लागल, 'अईसे बहस क के कुछ हासिल नईखे होखे वाला। कवनों धर्म पण्डित के भीरी चलल जाय। उ जेकरा हक़ में फैसला सुनाई ओकरा के घर मिल जाई।'ओह पेड़ के भीरी से एगो नदी बहत रहे। ओहिजा एगो बहुते बड़ बिलार बईठल रहे। ओ समय उ कवनो पाठ करत रहे। अईसे त बिलार ऐह दुनों के जन्मजात शत्रु हटे बाकि ओहिजा अवरू केहु ना रहे ऐह से चिड़िया अवरू खरगोश दुनों बिलार के भीरी जाके के न्याय के गोहार लगलवस। उ दुनों सावधानी से बिलार के भीरी जाके आपन समस्या बतवले।\nआपन समस्या बतवला के बाद चिड़िया अवरू खरगोश कहले, 'हमनी के त आपन-आपन अझुरा बता देनी के, अब एकरा के सझुरावल जाए। एकर समाधान हमनी के रउआ से सुनल चाहत बानी जा। हमनी में से जे सही होई ओकरा के घोसला मिल जाई, आ जे गलत होई ओकरा के रउआ खा लेब’। इ बात सुन के बिलार कहलस - “अरे रे.... तू लोग इ कईसन बात कह देलऽ लोग। हिंसा जईसन पाप नईखे ऐह दुनिया में। दोसरा के मारे वाला खुद नरक में जाला। हम तोहन लोग के न्याय देवे में मदद जरूर करब, बाकि जे गलती प बा ओकरा के हम खा नईखी सकत, इ पाप हमरा से ना होई। हम एगो बात तू लोग के कान में कहल चाहतानी, तनिका हमरा भीरी त आवऽ।'\nखरगोश अवरू चिड़िया खुश हो गईले कि, अब फैसला होके रही। इ सोच बिलार के बिलकुल भीरी गईले। फीर का रहे ........? बिलार भीरी आईल खरगोश के पंजा में अवरू मुंह में चिड़िया के दबोचलस। बिलार दुनों के काम तमाम क दिहलस। आपन दुशमन के बारे में जनला के बाद भी ओकरा प विश्वास क के खरगोश अवरू चिड़िया आपन जान गवां देलस।\nFirst Update: 05 March, 2014 07:18 PM


वीगर - विकिपीडिया\nवीगर (अंगरेजी: Uyghurs) चाहे उइग़ुर, तुर्क मूल के एगो नृजातीय समूह (एथनिक ग्रुप) हवे। एह लोगन के उतपत्ती एशिया के बिचला इलाका (सेंट्रल एशिया) आ आसपास के पूरबी एशिया से भइल मानल जाला आ ई लोग एही संस्कृति से परभावित लोग हवे। इनाहन लोगन के उत्तरी चीन देस के शिंजियांग वीगर ऑटोनॉमस इलाका के मूल निवासी के रूप में चिन्हित कइल जाला। ई चोग चीन के ऑफिशियल रूप से चीन्हल जाए वाला 55 गो नृजातीय (एथनिक) अल्पसंख्यक समूह सभ में शामिल बा। ई वीगर लोग चीन के सरकार द्वारा इलाकाई अलपसंख्यक आ शिंजियांग प्रांत के नामधारी (मने की बस नाँवे भर खातिर) मूल लोग मानल गइल बाटे।\nपरंपरागत रूप से ई वीगर लोग चीन के तारिम बेसिन नाँव के प्राकृतिक प्रदेश के तकलामकान रेगिस्तान के छोट-छोट नखलिस्तान सभ में निवास करत रहे। इतिहासी जमाना में ई नखलिस्तान सभ अपने आप में आजाद राज्य के रूप में रहलें आ इनहन पर कई गो सभ्यता सभ के कंट्रोल समय-समय प रहल; एह सभ्यता सभ में चीनी, मंगोल, तिब्बती आ तुर्की सभ्यता आ राजशाही सभ रहल बाड़ीं। 10वीं सदी के आसपास के समय में एह वीगर लोगन के मुसलमानी शुरू भइल आ 16वीं सदी ले आवत-आवत अधिकतर वीगर लोग मुसलमान (इस्लाम धर्म के माने वाला) बन गइल। एकरे बाद के समय में एह लोग के संस्कृति आ पहिचान में इस्लाम के बहुत महत्व के भूमिका रहल बाटे।\nअनुमान के हिसाबन, वीगर लोग के 80 % आबादी अभिनो ले तारिम बेसिन के प्राकृतिक इलाका एन रहे ला। शिंजियांग के बाकी वीगर लोग जुंगेरिया के इतिहासी इलाका में के शहर उरुम्ची में रहे ला जे शिंजियांग के राजधानी शहर हवे। एकरे अलावा वाला इलाका देखल जाय तब वीगर लोग के सभसे बड़हन समुदाय उत्तरी-मध्य हुनान के ताओयुआन काउंटी में रहे ला। चीन के अलावा, कई तुर्की देस सभ, जइसे कि कजाकिस्तान, किरगीजिस्तान, उज्बेकिस्तान, आ तुर्की में एह वीगर लोग के महत्वपूर्ण आबादी बा जे लोग अपना मूल इलाका से छितरा के एह जगह सभ पर आ गइल। कुछ छोटहन-छोटहन समुदाय की रूप में ई लोग सऊदी अरब, जार्डन, ऑस्ट्रेलिया, रूस आ स्वीडन नियर देसन में बसल बाटे।\n2014 के बाद से चीनी सरकार एह लोग के आबादी पर किसिम-किसिम के अत्याचार आ दुरबेह्वार क रहल बाटे। एह सभ में जबरजस्ती नसबंदी कइल, बेगारी करवावल शामिल बाटे। अध्ययन करे वाला लोगन के अनुमान बाटे की कम से कम दस लाख (एक मिलियन) वीगर लोग के शिंजियांग के इंटर्नमेंट कैंप सभ में बँधुआ बना के 2017 से राखल गइल बा। चीनी सरकार के कहनाम ई रहल बा की ई कैंप सभ चीन के कम्युनिस्ट पार्टी के बिचारधारा से जुड़ाव बनावे खाती, अलगाववाद से बचाव, आतंकवाद से लड़ाई आ वीगर लोगन के रोजगारपरक टरेनिंग देवे खातिर शी जिनपिंग के प्रशासन में बनावल गइल हवें।\nविकिमीडिया कॉमंस पर संबंधित मीडिया Uyghur people पर मौजूद बा।\n"चीन में वीगर मुसलमानों के दमन के पीछे कई बड़े नेताओं का हाथ- रिपोर्ट". BBC News हिंदी (Hindi में). पहुँचतिथी 1 दिसंबर 2021.\nई चीन-संबंधी लेख एगो आधार बाटे। जानकारी जोड़ के एकरा के बढ़ावे में विकिपीडिया के मदद करीं।\n"https://bh.wikipedia.org/w/index.php?title=वीगर&oldid=701027" से लिहल गइल\nएह पन्ना पर आखिरी बेर संपादन 1 दिसंबर 2021 के 05:54 बजे भइल रहल।


ई न भइल बात – Anjoria\nMay 31, 2012 भोजपुरी, लस्टम पस्टम\nअबहीं दिन चढ़ल शुरूए भईल रहे आ घामो अब तपल शुरु हो गइल रहे कि रामचेला बाबा लस्टमानंद के मड़ई में अइलें. उनका कांखि में एगो अखबार दबाइल रहे. ऊ अखबार निकाल के बाबा के दिहले. बाबा पढ़ल शुरू कइलें.\nओह में लिखल रहे कि सूतला में जेकर नाक बाजेला ओकरा हार्ट अटैक के डर बेसी रहेला. बाबा के नाक पूरा बाजेला, ऊ डेरा गइले. धीरे धीरे जइसे आगे बढले अखबर के एगो कोना में लिखल रहे कि आस्ट्रेलिया में मोट लोगन पर ज्यादा टैक्स लागी. बाबा अउरी डेरा गइले. कहीं ई खबर आपन वित्त मंत्री जी पढ़ि लिहले त ऊ खट दे काल्हुये आडिनेंस जारी क दीहें आ अपना देश पर एगो अउरी टैक्स बढ़ि जाई. आस्ट्रेलिया में सरकार फैट टैक्स लगावे के तैयारी में बिया. अपना देश में त ई टैक्स अगर लाग गइल त ओकर दोसरे असर होई. जइसे कि मेडिकल इंश्योरेंस करे वाली कंपनी मोटकन लोग से लगीहें सँ बेसी प्रीमियम वसूले. कवनों कवनों त हो सकेला कि 50 प्रतिशत बेसी लगा दीहें सन. अब त बाबा खराटा से आ मोटापा से पहिलहीं हरान रहले अब जे टैक्स बढ़ल त खटिया खड़ा हो जाई. एतने ना होई. अगर मोटापा के अलावा जे केहु सिगरेट वगैरह पीअत होई त ओकरा 300 प्रतिशत अधिका प्रीमियम चुकावे के होई. एकरा कहल जाई कि गइल भईंस पानी में. अब जे भईंस पानी में चल जाई त ओकरा के दूहल कइसे जाई? एही से कहऽतानी कि ई खबरिया वित्त मंत्री के मत पढ़वईह.


खबर भोजपुरी में (बुध,4फरवरी 2015) – टटका खबर\n(मंगल,3फरवरी के खबर)\nदिल्ली के चुनाव जस जस नजदिकाता तस तस तल्खी बढ़ल जात बा नेतवन के भाषणबाजी में. चंदा घोटाला में घेराइल आआपा नेता केजरीवाल छाती ठोक-ठोक के कहत बाड़न कि सरकार में बेंवत होखे त उनुका के गिरफ्तार क के देखावे. दोसरा तरफ खुद पीएम मोदी अपना भाषण में एह मुद्दा के उठावत बिना केहू के नाम लिहले कहलन कि देश एक बेर गलती करे वाला के भलही माफ कर देव बाकिर भरोसा तूड़ेवाला के कबो माफ ना करे. कहलन कि अइसन बात ना रहे कि भठियरपन इंदिरा गाँधी का जमाना में ना रहुवे बाकिर राजीव साफ सुथर राजनीति के वादा क के सत्ता में अइलन तो लोग के भरोसा तूड़ दिहले आ लोग उनुका के एकर सजायो दे दिहल.\nभारतीय रिजर्व बैंक के गवर्नर रघुराम राजन मंगल का दिने जारी बैंक के समीक्षा नीति में ब्याज दर में कवनो बदलाव ना कइलन बाकिर एसएलआर में कटौती जरूर क दिहलन. एसे बैंकन का लगे 45 हजार करोड़ रुपिया के तरलता आ जाई आ ओहपर कर्जा देबे के दबाव बढ़ जाई. उद्योग जगत रिजर्व बैंक के फैसला के स्वागत कइले बावे बाकिर निवेशकन के मन टूटला का चलते शेयर बाजार में मंगलो का दिने गिरावट के दौर जारी रह गइल.\nदुनिया में कच्चा तेल के लगातार गिरत दाम का चलते मंगल के अधरतिया से पेट्रोल के दाम में 2.45 रुपिया आ डीजल के दाम में 2.25 रुपिया के कमी क दिहली सँ तेल कंपनी. पेट्रोल के दाम में ई लगातार दसवाँ बेर आ डीजल के दाम में लगातार छठवां बेर कमी भइल बा.\nमेजर ध्यानचंद स्टेडियम में मंगल का दिने खेलल गइल हॉकी इंडिया लीग-3 के मैच में रांची रेज टीम उत्तर प्रदेश विजार्ड्स टीम के 2-0 गोल से हरा दिहलसि.\nफिजी के प्रधानमंत्री वोरेक बैनिमारामा कहलन कि उनका देश के झंडा से औपनिवेशिक निशानन के हटावत बदल दिहल जाई काहे कि अब ओकर जरूरत नइखे.\nतीर्थराज प्रयाग में पिछला एक महीना से चलत क्ल्पवास माघ मेला के आखिरी नहान मंगल का दिने माघी पूर्णिमा पर भइल आ एकरा बाद श्रद्धालु अब अपना अपना ठिकाना पर लवटल शुरु हो गइलें.\nबसपा के गढ़ में सेन्ह लगावत भाजपा मंगल का दिने बसपा के नेता रहल राज्यसभा सदस्य जुगल किशोर आ उत्तर प्रदेश के मंत्री रहल फतेह बहादुर सिंह के परिवार के अपना में शामिल क लिहलसि. एह दुनू जने के भाजपा में शामिल नइखे कइल गइल बाकिर परिवार के शामिल करा के पिछला दरवाजा खोल दिहल गइल बा ढुक आवे खातिर.\nजापान के राष्ट्रीय फुटबाल टीम के कोच जेवियर एग्वीरे के साल 2011 में स्पेन में भइल मैच फिक्सिंग में शामिल रहला का सन्देह का चलते बर्खास्त क दिहल गइल. बाकिर एहिजा क्रिकेट के बदनाम करा देबे वाला सट्टेबाजी के आरोपन का बावजूद श्रीनिवासन के बीसीसीआई के फेरू अध्यक्ष बना देबे ला तिकड़म हो रहल बा.\nबलिया के सहतवार इलाका के कोलकला गाँव में एगो आदमी के पीट-पीट के आ बाद में टँगड़ी में रस्सी बान्ह के सड़क पर घसीट के मुआ दिहल लोग. ओकरा पर एगो पम्पिंग सेट चोरावे के आरोप रहुवे आ एकरे चलते लोग ओकर जान ले लिहल. पुलिस ओकरा दू गो पटीदारन के गिरफ्तार क लिहले बिया.\nदाऊद के भाई इकबाल कासकर के मंगल का दिने मुंबई पुलिस गिरफ्तार क लिहलसि. कासकर पर एगो आदमी पर हमला करे आ ओकरा से रंगदारी माँगे का चलते गिरफ्तार कइल गइल बा.\nमंगल का दिेने भाजपा दिल्ली विधानसभा चुनाव खातिर आपन विजन डाकुमेंट जारी क दिहलसि जवना में दिल्ली के दुनिया के अव्वल शहरन जइसन बनावे के वादा कइल गइल बा.\nआजु जारी अपना दुमहिनवा समीक्षा का बाद भारतीय रिजर्व बैंक ब्याज दर में कवनो फेर बदल नइखे कइले.\nबिहार आ पूर्वांचल में मंगल का दिने बढ़िया घाम निकलला का चलते मौसम बहुते खुशगवार हो गइल बा. ओने दिल्ली में आजुओ बरखा के अनेसा जतावल गइल बा. कश्मीर घाटी में भइल बरफबारी का चलते मंगल का दिने जम्मू-श्रीनगर रोड के बंद करे के पड़ गइल. हिमाचलो प्रदेश के शिमला, मनाली आ नारकंडा वगैरह इलाकन में जम के बरफ गिरल बा.\nशेयर बाजार में आजु फेरू गिरावट दर्ज भइल. रिजर्व बैंक ब्याज दर में कवनो बदलाव ना कइलसि एकरो चलते लोग के मूड खराब भइल आ शेयर के दाम अउरी नीचे चल गइली सँ, जबकि आजु सबेरे बाजर में तेजी झलकल रहुवे थोड़ देर ला.


’धरती के लाल’ के शानदार म्यूजिकल लॉंचिग – Anjoria\n’धरती के लाल’ के शानदार म्यूजिकल लॉंचिग\nFebruary 25, 2013 Editor फिल्म, मनोरंजन 0\nप्रसाद फिल्म इंटरप्राइजेस के बैनर तले बने जात ’धरती के लाल’ के शानदार म्यूजिकल लाँचिग पिछला दिने मुंबई के ट्रिनिटी साउण्ड स्टूडियो में पवन सिंह के गावल रोमांटिक गीत रिकार्ड कर के कइल गइल. संगीतकार राजेश गुप्ता विनय बिहारी के लिखल रोमांटिक गीत के पवन सिंह के आवाज़ में संगीतबद्ध कइलें. निर्माता हउवें उदय शंकर आ लेखक-निर्देशक कुमार विकल.\nएह मौका पर निर्देशक कुमार विकल बतवले कि ’धरती के लाल’ आम भोजपुरी फिलिमन से बहुते अलग होखी. एहमें देखावल जाई कि भारत के सभ्यता संस्कृति से प्यार करे वाली एगो युवती थाईलैण्ड से हिन्दुस्तान घुमे आवत बिया त एहिजा कुछ अनेरियन का चंगुल में फस जात बिया. फेर फिलिम के नायक अपना जान पर खेल के ओकरा के सुरक्षित थाइलैण्ड वापस भेजत बा.\nपेशा से डॉक्टर उदय शंकर एह फिलिम के निर्माता बाड़ें आ ई उनकर बनावल पहिला फिलिम होखी. बतवले कि फिलिम के थीम उनुका रुचल त एह पर फिलिम बनावे क फैसला कर लिहलन. एह फिलिम में भारतीय सभ्यता आ संस्कृति के एगो बढ़िया तस्वीर पेश करे के इरादा वा उनकर.\nकलाकारन में पवन सिंह, अक्षरा सिंह आ सचित कुमार मुख्य भूमिका में बाड़ें, अउरी कलाकारन आ तकनीशियन के चुनल जात बा. शूटिंग मई महीना में बोध गया, नालंदा आ राजगीर में करावल जाई.\n‘लालदुपट्टावाली’ स्मृति सिन्हा\nगुलाब थियेटर के ऑडियो रिलीज भइल


टटका खबर, शनिचर, ३ मार्च २०१२ | Anjoria's Weblog\nटटका खबर, शनिचर, ३ मार्च २०१२\nPosted on मार्च 4, 2012 by Anjoria\nसतवाँ आ आखिरी दौर के मतदान आजु शांति से पूरा हो गइल. आयोग, जनता आ प्रशासन बधाई के पात्र बाड़न जिनका चलते राज्य चुनाव के सातो दौर बहुते बढ़िया से गुजर गइल. ना त कहीं कवनो हिंसा भइल, ना गड़बड़ी आ मतदान फीसदी बहुते बढ़ गइल. आजुओ का दौर में साठ फीसदी वोट पड़े के खबर बा. बसपा विधायक रामप्रसाद जायसवालो के सीबीआई एही मामिला में गिरफ्तार कइलसि.\nचुनाव खतम होखते सीबीआई बाबू सिंह कुशवाहा के एनआरएचएम घोटाला में गिरफ्तार कर लिहलसि. बाबू सिंह कुशवाहा के कहना बा कि सगरी फैसला कमिटी कइले रहुवे जवना के अध्यक्ष मायावती रहली आ ऊ उपाध्यक्ष रहलन. बाबु सिंह कुशवाहा के दिल्ली मुख्यालय पर गवाही खातिर बोलावल रहे आ पूछताछ का बाद उनुका के गिरफ्तार कर लिहल गइल.\nएक्जिट पोल के अनुमान में राज्य में सपा के बढ़त देखावल गइल बा. सपा के सरकार बनला पर के मुख्यमंत्री बनी एह बाति पर पार्टी का भीतर मंथन शूरू हो गइल बा. कुछ लोग अखिलेश के त कुछ लोग मुलायम के मुख्यमंत्री बने के बाति कहत बा.\nकांग्रेसी नेता दिग्विजय सिंह कहले बाड़न कि राज्य में कांग्रेस के हार खातिर ऊ खुद आ उम्मीदवार जिम्मेदार मानल जाये के चाहीं. ई ना कहलन कि जीतला पर राहुल के जिम्मेदार मानल जाई.\nचुनाव बीतते चुनाव आयोग राज्य भर के हाथियन के मूर्ति पर से परदा हटावे के आदेश दे दिहलसि.\nकेन्द्रीय मंत्री बेनी प्रसाद वर्मा चुनाव आयोग से फेर माफी माँग लिहलन जवना का बाद आयोग उनुका पर आचार संहिता लाँघे के मामिला के खतम कर दिहलसि.\nमूख्यमंत्री नीतीश एह बात के मान लिहलन कि बीपीएल सूची में वइसन परिवारन के शामिल कर लिहल बा जे हकदार नइखे जबकि असली हकदार अबहियो तिकवत बाड़े. कहलन कि अब वीडियोग्राफी से सुची बनावल जाई आ गड़बड़ी मिलला पर संबंधित अधिकारियन के दोषी मानल जाई.\nराज्यसभा के अठावन सीट के चुनाव तीस मार्च के करावल जाई. अधिसूचना बारह मार्च के जारी होखी.\nकृपाशंकर अपना बेटा के करतूत खातिर मीडिया से माफी मँगलन. उनुकर बेटा मीडिया पर अश्लील इशारा कइले रहुवे.\nआंध्र प्रदेश विधानसभा के सोलह गो कांग्रेसी विधायकन के विधानसभा अध्यक्ष एन मनोहर विधायकी से अयोग्य ठहरा दिहलन. ई लोग कांग्रेस का खिलाफ वोट दिहले रहुवे आ जगनमोहन रेड्डी के समर्थक हउवे.\nकश्मीर मुद्दा दस साल खातिर लटका देबे पर भारत-पाकिस्तान के बीच बनत सहमति से सहमत लउकत आल पार्टी हुर्रियत कांफ्रेंस के उदारवादी खेमा में दरार लउके लागल बा. एह चलते मीरवाइज मौलवी उमर फारूक पाकिस्तान जाये वाला हुर्रियत प्रतिनिधिमंडल के फाइनल ना कर पवले.\nगोवा विधानसभा के चुनाव में आजु ८१ फीसदी मतदान भइल जबकि पिछला बेर एहिजा सत्तर फीसदी मतदान भइल रहे.\nदिल्ली के एगो अदालत आतंकवादियन के धन उपलब्ध करावे का मामिला में हर्रियत नेता सैयद अली शाह गिलानी के सहयोगी आ तीन गो अउरी गिरफ्तार लोग का खिलाफ आरोप तय कर दिहलसि. एह लोग पर सोलह अप्रेल से मुकदमा चलावल जाई.\nलेटिनेंट जनरल बिक्रम सिंह भारत के नयका सेनाध्यक्ष बनीहे आ ३१ मई के सेवानिवृत्त होखे वाला सेनाध्यक्ष जनरल वी. के. सिंह के जगहा लीहें.\nरूस के होखे वाला राष्ट्रपति चुनाव में पुतिन के जीते के अनुमान ओपिनियन पोल में लगावल गइल बा. जबकि देश में उनुका खिलाफ बहुते बड़हन प्रदर्शन भइल बा.\nसीरिया के सेना फेर अपना शहर होम्स पर बमबारी कइलसि. होम्स पर विरोधियन के बढ़त बा आ दुनिया भर के दबाव के अनदेखी करत सीरिया सरकार अपने जनता के आवाज कचारे में लागल बिया.\nअमेरिका के एरिजोना में एगो नाइट क्लब में शुक का रात भइल गोलीबारी में तेरह लोग के गोली लागल बा.\nतूफान से अमेरिका में सताईस लोग के जान चल गइल बा.\nइलाहाबाद हाईकोर्ट आजु इलेक्ट्रोहोमियोपैथी का खिलाफ फैसला दिहलसि आ कहलसि कि ई औषधि पद्धति मान्य नइखे आ एकरा से रोगियन के इलाज करे के अनुमति ना दिहल जा सके. कोर्ट इहो चेतवलसि कि एह बारे में अउरी निहोरा मत लगावल जाव.\nअपना वामपंथी रूझान खातिर जानल जाये वाला जवाहरलाल नेहरू विश्वविद्यालय छात्र संघ के चुनाव में चारो पद आ अधिकतर कौंसिलर के पद पर आइसा कब्जा कर लिहलसि. ई चुनाव कई साल का बाद करावल गइल.\nमहेश भूपति आ रोहन बोपन्ना के जोड़ी दुबई ओपन टेनिस चैम्पियनशिप के डबल्स खिताब जीत लिहलसि. पहिला बेर ई जोड़ी कवनो एटीपी टूर्नामेंट के फाइनल में चहुँपल रहे.\nब्रिस्बेन में अतवार का दिने तिकोनिया एकदिना क्रिकेट के बैस्ट ऑफ थ्री के पहिला फाइनल में ऑस्ट्रेलिया आ श्रीलंका के मैच होखी. पिछला तीन गो मैचन में श्रीलंका ऑस्ट्रेलिया के हरवले बा.\nपटना में होखत पहिला महिला विश्व कबड्डी में इंडोनेशिया के हरा के भारत आ बांगलादेश के हरा के जापान सेमीफाइनल में चहुँप गइल.\nजौनपुर में भइल अखिल भारत विश्वविद्यालय महिला हॉकी प्रतियोगिता पूर्वांचल विश्वविद्यालय ग्वालियर के जीवाजी विश्वविद्यालय के हरा के जीत लिहलसि. पूर्वांचल चार गो गोल मरलसि जबकि जीवाजी एको गोल ना कर पवलसि.\nसरकार नकदी संकट में अझूराइल निजी विमानन कंपनियन के कवनो सहायता देबे से फेर इंकार कर दिहलसि. कहलसि कि ऊ बैंकनो से ना कही कि किंगफिशर के करजा दिहल जाव.\nThis entry was posted in उत्तर प्रदेश, खेल, देश-दुनिया, बिहार, व्यापार, Uncategorized and tagged टटका खबर, news in bhojpuri by Anjoria. Bookmark the permalink.


‘करब बियाह कचहरी में’ के एलान – Anjoria\nसिल्वर हैंडल प्रोडक्शन्स के बैनर तर बने जात भोजपुरी फिलिम ‘करब बियाह कचहरी में’ के एलान हो गइल बा. एकर निर्देशन करीहें बहुचर्चित निर्देशक ब्रज भूषण जे एकर कहानिओ लिखले बाड़न. जल्दिए एह फिलिम के शूटिंग रत्नागिरी में शुरू होखे वाला बा.\nफिलिम ला विजया लक्ष्मी, ट्विंकल, अमित राजभर, योगेश तिवारी जइसन अनेके कलाकारन के अनुबंधित कर लिहल गइल बा. कुछ अउरो कलाकारन के चुने के काम जारी बा.\nकरब बियाह कचहरी में


खबर भोजपुरी में (मंगल,3फरवरी 2015) – टटका खबर\nखबर भोजपुरी में (मंगल,3फरवरी 2015)\n(सोमार,2फरवरी के खबर)\nदोसरा पर कीचड़ फेंके वाली पार्टी आआपा अब खुद अपना पर लागत कीचड़ साफ करे का मजबूरी में पड़ गइल बिया. दिल्ली विधानसभा चुनाव से महज पाँच दिन पहिले आआपा गोल पर गलत तरीका से चंदा बिटोरे के आरोप लागल बा आ एह आरोप के सबूत खुद आआपा गोल के आपने वेबसाइट से उजागर भइल बा. एह गोल के पचास पचास लाख के चार गो चेक एकही दिने चार गो कंपनियन से मिलल, जवना के पता झुग्गी झोपड़ियन वाला बा, जवन चंदा देबे घरी ले कवनो तरह के बिजनेस ना करत रही सँ आ जवनन का बैलेंसे शीट में अतना रुपिया रहबे ना कइल. एन चुनाव का बेरा सामने आइल एह खुलासा के कुछ अनेसा केजरीवालो के रहल तबहिए कुछ दिन पहिले ऊ कहले रहले कि चुनाव से पहिले कुछ स्टिंग आ सकेला उनुका पार्टी का खिलाफ.\nदिल्ली विधानसभा चुनाव में एन वक्त पर भाजपा के चेहरा बने आइल किरन बेदी से उनुके प्रचार सहायक नरेन्द्र टंडन नाराज हो गइले आ भाजपा से इस्तीफा दे दिहलन. कहलन कि बरीसन से भाजपा के सदस्य रहलन बाकिर हालही में भाजपा में आइल किरन बेदी आ उनकर करीबी लोग के बेवहार बर्दाश्त करे लायक नइखे. बाद में समुझवला बुझवला पर ऊ आपन इस्तीफा वापिस ले लिहलन बाकिर एह बीच जवन फजीहत होखे के रहल भाजपा के तवन त होइए गइल.\nपटना के सरकारी यात्रा पर आइल केन्द्रीय मंत्री उमा भारती सोमार का दिने मुख्यमंत्री जीतन राम माँझी से बात क के निकलली त दुनू लोग दुनू के तारीफ करे में होड़ लगा लिहले. उमा भारती माँझी के दलितन के मसीहा बतवली त माँझी कहलन कि उमा भारती समर्पण का भाव से काम करत बाड़ी आ उनुका से उमेद बा कि बिहार के सरोकार समझिहें. एह बयानमाला का बाद बिहार के राजनीति में फेरू चरचा गरमाए लागल बा. एगो दोसरा बयान में माँझी कहलन कि कर्तव्य त कहत बा कि बिहार के अगिला मुख्यमंत्री नीतीशे बनसु बाकिर मन कहत बा कि दलित समाज के कल्याण करे खातिर कवनो दलिते के मुख्यमंत्री बनावल जाए. साथही इहो साफ कर दिहलन कि उनुका के हटावल आसान ना होखी. कहलन कि हटावे वाला लोग विधायक दल के बइठक बोलवा के एकर फैसला कर लेव.\nहिन्दू औरतन से चार गो बच्चा जनमावे के गोहार लगावे वाली विहिप नेता साध्वी प्राची सोमार का दिने अउरी भड़काऊ बात कह दिहली. कहली कि चालीस पैंतालिस गो पिल्ला जनमावे वालन के त केहू कुछ नइखे कहत बाकिर चार गो बच्चा जनमावे के कह दिहली त उनकर आलोचना करत बावे कुछ लोग. कहली कि हिन्दुस्तान के सभे लोग कबो हिन्दुए परिवार के रहल बाकिर बाद में धर्म बदल के दोसरा धर्म में चल गइल. अब समय आ गइल बा कि ऊ लोग वापिस अपना घर में लवटि आवे.\nचीन यात्रा पर गइल विदेश मंत्री सुषमा स्वराज के चीन में जइसन गरमजोशी से स्वागत भइल बा तइसन कबो दोसरा भारतीय मंत्री के ना भइल रहुवे. चीन के राष्ट्रपति शी चिनपिंग सोमार का दिने परंपरा आ प्रोटोकाल तूड़ के सुषमा से मिललन आ भरोसा जतवलन कि चीन-भारत संबंध एह साल अउरी पोढ़ होखी. ओने अमेरिका के राष्ट्रपति बराक ओबामा कहले बाड़न कि भारत अमेरिका के दोस्ती से चीन के कवनो चिन्ता कइला के जरुरत नइखे. बाकिर कहलन कि चीनो के चाहीं कि विएतनाम आ फिलीपिंस जइसन छोटका देशन के मत हड़कावे.\nदिल्ली में कुछ वकील सोमार का दिने किरण बेदी के कार्यालय पर हमला बोल दिहलन आ ओहिजा तूड़ फोड़ कइलन. एह हमला में दू आदमी घवाहिलो हो गइल. वकीलन के शिकायत बा कि पुलिस अधिकारी रहत घरी ऊ वकीलन के पुलिस से पिटववले रही.\nबिहार के सीनियर फोटो पत्रकार कृष्ण मुरारी किशन के साठ साल का उमिर में निधन हो गइल. एने हफ्ता भर से उनुकर तबियत खराब चलत रहुवे.\nबांग्लादेश के विरोदी दल नेशनलिस्ट पार्टी के मुखिया आ बांगला देश के पीएम रहल खालिदा जिया पर पिछला महीना से चलत सरकार विरोधी आन्दोलन का दौरान मरल 42 लोग के हत्या के मुकदमा दर्ज कइल गइल बा.दिल्ली के वोटरन के घूस ले के वोट करे ला उकसावे के शिकायत ले के एक आदमी अदालत में मुकदमा क देले बा. अब अदालत एह पर मंगल का दिने सुनवाई करी. एगो दोसर शिकायत किरण वालिया कइले बाड़ी अरविन्द केजरीवाल का खिलाफ. उनकर कहना बा कि केजरीवाल के दिल्ली के वोटरे बनावल गलत बा काहें कि ऊ गाजियाबाद में रहेलें.\nसारण जिला के अमनौर इलाका में आजु एगो ट्रक आ बोलेरो के टकरइला का चलते चार जने के मौत हो गइल आ तीन जने घवाहिल हो गइल बाड़े.\nविदेश मंत्री सुषमा स्वराज आजु सोमार का दिने चीन के राष्ट्रपति सी जिनपिंग से भेंट कइली आ दुनू देशन के सरोकार वाला एजेण्डा पर बतियवली. मई में पीएम मोदी चीन जइहें आ ओह यात्रा खातिर जमीन तइयार करे गइल बाड़ी सुषमा. एहसे पहिले सुषमा स्वराज रूस के विदेश मंत्री सेर्गेई लावरोव से बीजिंग में भेंट कइली.\nशेयर बाजार में आजु के दिन गिरावट वाला रहल आ सेंसेक्स 60 अंक गिर के आ निफ्टी 11 अंक गिर के बंद भइल.\nTags: News in Bhojpuri, टटका खबर


‘पागल प्रेमी’ क सफलता का बाद विनय आनंद ‘लक्ष्मण रेखा’ में – Anjoria\nभोजपुरी सुपर स्टार विनय आनंद अभिनीत फिल्म ‘पागल प्रेमी’ के सफलता का बाद उनुका में निर्माता निर्देशकन क भरोसा अउरी बढ़ गइल बा. पिछला दिने निर्देशक मनोज गिरि विनय आनंद के अपना फिल्म ‘लक्ष्मण रेखा’ ला साईन कइलन. एहसे पहिले मनोज गिरि उनुका साथे ‘प्यार हो गईल त हो गईल’ आ ‘चंदा’ के निर्देशन कइले रहलें. विजय सिंह आ लक्ष्मण गुप्ता के निर्माण लक्ष्मण रेखा के शूटिग बनारस में होत बा. एहमें विनय आनंद, गुंजन पंत आ अर्चना सिंह क खास भूमिका बा.\nविनय आनंद निर्देशक शादो कुमार के अगिला फिलिम ‘भईल तोहरा से प्यार आई लव यू’ साईन कइले बाड़न. अकर निर्माता हउवें धर्मेन्द्र मौर्या.


प्रयोगकर्ता वार्ता:Meetranjan Singh - विकिपीडिया\nWelcome! Meetranjan Singh\nस्वागतम्! नमस्कार Meetranjan Singh जी, भोजपुरी विकिपीडिया पर राउर बहुत स्वागत बा!\nMeetranjan Singh जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 22,748 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n--सरोज(Saroj) (कुरा गर्ने) १९:२८, ५ नवम्बर २०१४ (UTC)\n"https://bh.wikipedia.org/w/index.php?title=प्रयोगकर्ता_वार्ता:Meetranjan_Singh&oldid=626070" से लिहल गइल\nएह पन्ना पर आखिरी बेर संपादन 24 सितंबर 2018 के 05:23 बजे भइल रहल।